pli: Attanā vippakataṁ parehi pariyosāpeti, āpatti saṅghādisesassa.


layer: root

title_pli: Theravāda Vinaya Mahāvibhaṅga

pli: Parehi vippakataṁ attanā pariyosāpeti, āpatti saṅghādisesassa.


pli: Parehi vippakataṁ parehi pariyosāpeti, āpatti saṅghādisesassa.


pli: Anāpatti—


pli: tiṇakuṭikāya


pli: aññassatthāya


pli: vāsāgāraṁ ṭhapetvā sabbattha anāpatti


pli: ummattakassa


pli: ādikammikassāti.


pli: Kuṭikārasikkhāpadaṁ niṭṭhitaṁ chaṭṭhaṁ.


pli: Theravāda Vinaya


pli: Mahāvibhaṅga


pli: Saṅghādisesakaṇḍa


pli: 7. Vihārakārasikkhāpada


pli: Tena samayena buddho bhagavā kosambiyaṁ viharati ghositārāme.


pli: Tena kho pana samayena āyasmato channassa upaṭṭhāko gahapati āyasmantaṁ channaṁ etadavoca—


pli: “vihāravatthuṁ, bhante, jānāhi ayyassa vihāraṁ kārāpessāmī”ti.


pli: Atha kho āyasmā channo vihāravatthuṁ sodhento aññataraṁ cetiyarukkhaṁ chedāpesi gāmapūjitaṁ nigamapūjitaṁ nagarapūjitaṁ janapadapūjitaṁ raṭṭhapūjitaṁ.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā cetiyarukkhaṁ chedāpessanti gāmapūjitaṁ nigamapūjitaṁ nagarapūjitaṁ janapadapūjitaṁ raṭṭhapūjitaṁ.


pli: Ekindriyaṁ samaṇā sakyaputtiyā jīvaṁ viheṭhentī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā channo cetiyarukkhaṁ chedāpessati gāmapūjitaṁ …pe… raṭṭhapūjitan”ti.


pli: Atha kho te bhikkhū āyasmantaṁ channaṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, channa, cetiyarukkhaṁ chedāpesi gāmapūjitaṁ …pe… raṭṭhapūjitan”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, cetiyarukkhaṁ chedāpessasi gāmapūjitaṁ nigamapūjitaṁ nagarapūjitaṁ janapadapūjitaṁ raṭṭhapūjitaṁ.


pli: Jīvasaññino hi, moghapurisa, manussā rukkhasmiṁ.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Mahallakaṁ pana bhikkhunā vihāraṁ kārayamānena sassāmikaṁ attuddesaṁ bhikkhū abhinetabbā vatthudesanāya.


pli: Tehi bhikkhūhi vatthu desetabbaṁ anārambhaṁ saparikkamanaṁ.


pli: Sārambhe ce bhikkhu vatthusmiṁ aparikkamane mahallakaṁ vihāraṁ kāreyya bhikkhū vā anabhineyya vatthudesanāya, saṅghādiseso”ti.


pli: Mahallako nāma vihāro


pli: sassāmiko vuccati.


pli: Vihāro nāma


pli: ullitto vā hoti avalitto vā ullittāvalitto vā.


pli: Kārayamānenāti


pli: karonto vā kārāpento vā.


pli: Sassāmikanti


pli: añño koci sāmiko hoti itthī vā puriso vā gahaṭṭho vā pabbajito vā.


pli: Attuddesanti


pli: attano atthāya.


pli: Bhikkhū abhinetabbā vatthudesanāyāti


pli: tena vihārakārakena bhikkhunā vihāravatthuṁ sodhetvā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: “ahaṁ, bhante, mahallakaṁ vihāraṁ kattukāmo sassāmikaṁ attuddesaṁ.


pli: Sohaṁ, bhante, saṅghaṁ vihāravatthuolokanaṁ yācāmī”ti.


pli: Dutiyampi yācitabbā.


pli: Tatiyampi yācitabbā.


pli: Sace sabbo saṅgho ussahati vihāravatthuṁ oloketuṁ sabbena saṅghena oloketabbaṁ.


pli: No ce sabbo saṅgho ussahati vihāravatthuṁ oloketuṁ,


pli: ye tattha honti bhikkhū byattā paṭibalā sārambhaṁ anārambhaṁ saparikkamanaṁ aparikkamanaṁ jānituṁ te yācitvā sammannitabbā.


pli: “Evañca pana, bhikkhave, sammannitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo bhikkhu mahallakaṁ vihāraṁ kattukāmo sassāmikaṁ attuddesaṁ.


pli: So saṅghaṁ vihāravatthuolokanaṁ yācati.


pli: Yadi saṅghassa pattakallaṁ, saṅgho itthannāmañca itthannāmañca bhikkhū sammanneyya itthannāmassa bhikkhuno vihāravatthuṁ oloketuṁ.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmañca itthannāmañca bhikkhū sammannati itthannāmassa bhikkhuno vihāravatthuṁ oloketuṁ.


pli: Yassāyasmato khamati itthannāmassa ca itthannāmassa ca bhikkhūnaṁ sammuti itthannāmassa bhikkhuno vihāravatthuṁ oloketuṁ, so tuṇhassa;


pli: yassa nakkhamati, so bhāseyya.


pli: Sammatā saṅghena itthannāmo ca itthannāmo ca bhikkhū itthannāmassa bhikkhuno vihāravatthuṁ oloketuṁ.


pli: Khamati saṅghassa, tasmā tuṇhī,


pli: evametaṁ dhārayāmī’”ti.


pli: Tehi sammatehi bhikkhūhi tattha gantvā vihāravatthu oloketabbaṁ;


pli: sārambhaṁ anārambhaṁ saparikkamanaṁ aparikkamanaṁ jānitabbaṁ.


pli: Sace sārambhaṁ hoti aparikkamanaṁ,


pli: “māyidha karī”ti vattabbo.


pli: Sace anārambhaṁ hoti saparikkamanaṁ, saṅghassa ārocetabbaṁ—


pli: “anārambhaṁ saparikkamanan”ti.


pli: Tena vihārakārakena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: “ahaṁ, bhante, mahallakaṁ vihāraṁ kattukāmo sassāmikaṁ attuddesaṁ.


pli: Sohaṁ, bhante, saṅghaṁ vihāravatthudesanaṁ yācāmī”ti.


pli: Dutiyampi yācitabbā.


pli: Tatiyampi yācitabbā.


pli: Byattena bhikkhunā paṭibalena saṅgho ñāpetabbo—


pli: “Suṇātu me, bhante, saṅgho.


pli: Ayaṁ itthannāmo bhikkhu mahallakaṁ vihāraṁ kattukāmo sassāmikaṁ attuddesaṁ.


pli: So saṅghaṁ vihāravatthudesanaṁ yācati.


pli: Yadi saṅghassa pattakallaṁ, saṅgho itthannāmassa bhikkhuno vihāravatthuṁ deseyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmassa bhikkhuno vihāravatthuṁ deseti.


pli: Yassāyasmato khamati itthannāmassa bhikkhuno vihāravatthussa desanā, so tuṇhassa;


pli: yassa nakkhamati, so bhāseyya.


pli: Desitaṁ saṅghena itthannāmassa bhikkhuno vihāravatthu.


pli: Khamati saṅghassa, tasmā tuṇhī,


pli: evametaṁ dhārayāmī”ti.


pli: Sārambhaṁ nāma


pli: kipillikānaṁ vā āsayo hoti, upacikānaṁ vā āsayo hoti, undūrānaṁ vā …pe… ahīnaṁ vā … vicchikānaṁ vā … satapadīnaṁ vā … hatthīnaṁ vā … assānaṁ vā … sīhānaṁ vā … byagghānaṁ vā … dīpīnaṁ vā … acchānaṁ vā … taracchānaṁ vā āsayo hoti, yesaṁ kesañci tiracchānagatānaṁ pāṇānaṁ āsayo hoti,


pli: pubbaṇṇanissitaṁ vā hoti, aparaṇṇanissitaṁ vā hoti, abbhāghātanissitaṁ vā hoti, āghātananissitaṁ vā hoti, susānanissitaṁ vā hoti, uyyānanissitaṁ vā hoti, rājavatthunissitaṁ vā hoti, hatthisālānissitaṁ vā hoti, assasālānissitaṁ vā hoti, bandhanāgāranissitaṁ vā hoti, pānāgāranissitaṁ vā hoti, sūnanissitaṁ vā hoti, racchānissitaṁ vā hoti, caccaranissitaṁ vā hoti, sabhānissitaṁ vā hoti, saṁsaraṇanissitaṁ vā hoti.


pli: Etaṁ sārambhaṁ nāma.


pli: Aparikkamanaṁ nāma


pli: na sakkā hoti yathāyuttena sakaṭena anuparigantuṁ, samantā nisseṇiyā anuparigantuṁ.


pli: Etaṁ aparikkamanaṁ nāma.


pli: Anārambhaṁ nāma


pli: na kipillikānaṁ vā āsayo hoti …pe…


pli: na saṁsaraṇanissitaṁ vā hoti.


pli: Etaṁ anārambhaṁ nāma.


pli: Saparikkamanaṁ nāma


pli: sakkā hoti yathāyuttena sakaṭena anuparigantuṁ, samantā nisseṇiyā anuparigantuṁ.


pli: Etaṁ saparikkamanaṁ nāma.


pli: Mahallako nāma vihāro


pli: sassāmiko vuccati.


pli: Vihāro nāma


pli: ullitto vā hoti avalitto vā ullittāvalitto vā.


pli: Kāreyyāti


pli: karoti vā kārāpeti vā.


pli: Bhikkhū vā anabhineyya vatthudesanāyāti


pli: ñattidutiyena kammena vihāravatthuṁ na desāpetvā karoti vā kārāpeti vā, payoge dukkaṭaṁ.


pli: Ekaṁ piṇḍaṁ anāgate, āpatti thullaccayassa.


pli: Tasmiṁ piṇḍe āgate, āpatti saṅghādisesassa.


pli: Saṅghādisesoti


pli: …pe… tenapi vuccati— “saṅghādiseso”ti.


pli: Bhikkhu vihāraṁ karoti adesitavatthukaṁ sārambhaṁ aparikkamanaṁ, āpatti saṅghādisesena dvinnaṁ dukkaṭānaṁ.


pli: Bhikkhu vihāraṁ karoti adesitavatthukaṁ sārambhaṁ saparikkamanaṁ, āpatti saṅghādisesena dukkaṭassa.


pli: Bhikkhu vihāraṁ karoti adesitavatthukaṁ anārambhaṁ aparikkamanaṁ, āpatti saṅghādisesena dukkaṭassa.


pli: Bhikkhu vihāraṁ karoti adesitavatthukaṁ anārambhaṁ saparikkamanaṁ, āpatti saṅghādisesassa.


pli: Bhikkhu vihāraṁ karoti desitavatthukaṁ sārambhaṁ aparikkamanaṁ, āpatti dvinnaṁ dukkaṭānaṁ.


pli: Bhikkhu vihāraṁ karoti desitavatthukaṁ sārambhaṁ saparikkamanaṁ, āpatti dukkaṭassa.


pli: Bhikkhu vihāraṁ karoti desitavatthukaṁ anārambhaṁ aparikkamanaṁ, āpatti dukkaṭassa.


pli: Bhikkhu vihāraṁ karoti desitavatthukaṁ anārambhaṁ saparikkamanaṁ, anāpatti.


pli: Bhikkhu samādisati—


pli: “vihāraṁ me karothā”ti.


pli: Tassa vihāraṁ karonti adesitavatthukaṁ sārambhaṁ aparikkamanaṁ, āpatti saṅghādisesena dvinnaṁ dukkaṭānaṁ …pe…


pli: sārambhaṁ saparikkamanaṁ, āpatti saṅghādisesena dukkaṭassa …pe…


pli: anārambhaṁ aparikkamanaṁ, āpatti saṅghādisesena dukkaṭassa …pe…


pli: anārambhaṁ saparikkamanaṁ, āpatti saṅghādisesassa.


pli: Tassa vihāraṁ karonti desitavatthukaṁ sārambhaṁ aparikkamanaṁ, āpatti dvinnaṁ dukkaṭānaṁ …pe…


pli: sārambhaṁ saparikkamanaṁ, āpatti dukkaṭassa …pe…


pli: anārambhaṁ aparikkamanaṁ, āpatti dukkaṭassa …pe…


pli: anārambhaṁ saparikkamanaṁ, anāpatti.


pli: Bhikkhu samādisitvā pakkamati—


pli: Na ca samādisati—


pli: “desitavatthuko ca hotu anārambho ca saparikkamano cā”ti.


pli: Samādisati ca—


pli: Tassa vihāraṁ karonti adesitavatthukaṁ sārambhaṁ aparikkamanaṁ.


pli: So suṇāti—“vihāro kira me kayirati adesitavatthuko sārambho aparikkamano”ti.


pli: Tena bhikkhunā sāmaṁ vā gantabbaṁ dūto vā pāhetabbo—


pli: “desitavatthuko ca hotu anārambho ca saparikkamano cā”ti …pe…


pli: “desitavatthuko ca hotu anārambho cā”ti …pe…


pli: “desitavatthuko ca hotu saparikkamano cā”ti …pe…


pli: “desitavatthuko hotū”ti.


pli: No ce sāmaṁ vā gaccheyya dūtaṁ vā pahiṇeyya, āpatti dukkaṭassa.


pli: “vihāraṁ me karothā”ti.


pli: Tassa vihāraṁ karonti desitavatthukaṁ sārambhaṁ aparikkamanaṁ.


pli: So suṇāti—“vihāro kira me kayirati desitavatthuko sārambho aparikkamano”ti.


pli: “anārambho ca hotu saparikkamano cā”ti


pli: “anārambho hotū”ti.


pli: “Saparikkamano hotū”ti,


pli: anāpatti.


pli: Bhikkhu samādisitvā pakkamati— “vihāraṁ me karothā”ti.


pli: Samādisati ca— “desitavatthuko ca hotu anārambho ca saparikkamano cā”ti.


pli: Tassa vihāraṁ karonti adesitavatthukaṁ sārambhaṁ aparikkamanaṁ, āpatti kārukānaṁ tiṇṇaṁ dukkaṭānaṁ …pe…


pli: sārambhaṁ saparikkamanaṁ, āpatti kārukānaṁ dvinnaṁ dukkaṭānaṁ …pe…


pli: anārambhaṁ aparikkamanaṁ, āpatti kārukānaṁ dvinnaṁ dukkaṭānaṁ …pe…


pli: anārambhaṁ saparikkamanaṁ, āpatti kārukānaṁ dukkaṭassa.


pli: Tassa vihāraṁ karonti desitavatthukaṁ sārambhaṁ aparikkamanaṁ, āpatti kārukānaṁ dvinnaṁ dukkaṭānaṁ …pe…


pli: sārambhaṁ saparikkamanaṁ, āpatti kārukānaṁ dukkaṭassa …pe…


pli: anārambhaṁ aparikkamanaṁ, āpatti kārukānaṁ dukkaṭassa …pe…


pli: anārambhaṁ saparikkamanaṁ, anāpatti.


pli: Tassa vihāraṁ karonti adesitavatthukaṁ sārambhaṁ aparikkamanaṁ.


pli: So ce vippakate āgacchati, tena bhikkhunā so vihāro aññassa vā dātabbo bhinditvā vā puna kātabbo.


pli: No ce aññassa vā dadeyya bhinditvā vā puna kāreyya, āpatti saṅghādisesena dvinnaṁ dukkaṭānaṁ …pe…


pli: sārambhaṁ saparikkamanaṁ, āpatti saṅghādisesena dukkaṭassa …pe…


pli: anārambhaṁ aparikkamanaṁ, āpatti saṅghādisesena dukkaṭassa …pe…


pli: anārambhaṁ saparikkamanaṁ, āpatti saṅghādisesassa.


pli: Tassa vihāraṁ karonti desitavatthukaṁ sārambhaṁ aparikkamanaṁ.


pli: No ce aññassa vā dadeyya bhinditvā vā puna kāreyya, āpatti dvinnaṁ dukkaṭānaṁ …pe…


pli: sārambhaṁ saparikkamanaṁ, āpatti dukkaṭassa …pe…


pli: anārambhaṁ aparikkamanaṁ, āpatti dukkaṭassa …pe…


pli: Attanā vippakataṁ attanā pariyosāpeti, āpatti saṅghādisesassa.


pli: Attanā vippakataṁ parehi pariyosāpeti, āpatti saṅghādisesassa.


pli: Parehi vippakataṁ attanā pariyosāpeti, āpatti saṅghādisesassa.


pli: Parehi vippakataṁ parehi pariyosāpeti, āpatti saṅghādisesassa.


pli: Anāpatti—


pli: leṇe guhāya tiṇakuṭikāya


pli: aññassatthāya


pli: vāsāgāraṁ ṭhapetvā sabbattha anāpatti


pli: ummattakassa


pli: ādikammikassāti.


pli: Theravāda Vinaya


pli: Mahāvibhaṅga


pli: Saṅghādisesakaṇḍa


pli: 8. Duṭṭhadosasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena āyasmatā dabbena mallaputtena jātiyā sattavassena arahattaṁ sacchikataṁ hoti.


pli: Yaṁ kiñci sāvakena pattabbaṁ sabbaṁ tena anuppattaṁ hoti.


pli: Natthi cassa kiñci uttari karaṇīyaṁ, katassa vā paticayo.


pli: Atha kho āyasmato dabbassa mallaputtassa rahogatassa paṭisallīnassa evaṁ cetaso parivitakko udapādi—


pli: “mayā kho jātiyā sattavassena arahattaṁ sacchikataṁ.


pli: Yaṁ kiñci sāvakena pattabbaṁ sabbaṁ mayā anuppattaṁ.


pli: Natthi ca me kiñci uttari karaṇīyaṁ, katassa vā paticayo.


pli: Kiṁ nu kho ahaṁ saṅghassa veyyāvaccaṁ kareyyan”ti?


pli: Atha kho āyasmato dabbassa mallaputtassa etadahosi—


pli: “yannūnāhaṁ saṅghassa senāsanañca paññapeyyaṁ bhattāni ca uddiseyyan”ti.


pli: Atha kho āyasmā dabbo mallaputto sāyanhasamayaṁ paṭisallānā vuṭṭhito yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā dabbo mallaputto bhagavantaṁ etadavoca—


pli: “idha mayhaṁ, bhante, rahogatassa paṭisallīnassa evaṁ cetaso parivitakko udapādi mayā kho jātiyā sattavassena arahattaṁ sacchikataṁ, yaṁ kiñci sāvakena pattabbaṁ, sabbaṁ mayā anupattaṁ, natthi ca me kiñci uttari karaṇīyaṁ, katassa vā paticayo, kiṁ nu kho ahaṁ saṅghassa veyyāvaccaṁ kareyyanti.


pli: Tassa mayhaṁ, bhante, etadahosi—


pli: ‘yannūnāhaṁ saṅghassa senāsanañca paññapeyyaṁ bhattāni ca uddiseyyan’ti.


pli: Icchāmahaṁ, bhante, saṅghassa senāsanañca paññapetuṁ bhattāni ca uddisitun”ti.


pli: “Sādhu sādhu, dabba.


pli: Tena hi tvaṁ, dabba, saṅghassa senāsanañca paññapehi bhattāni ca uddisā”ti.


pli: “Evaṁ, bhante”ti kho āyasmā dabbo mallaputto bhagavato paccassosi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “tena hi, bhikkhave, saṅgho dabbaṁ mallaputtaṁ senāsanapaññāpakañca bhattuddesakañca sammannatu.


pli: Evañca pana, bhikkhave, sammannitabbo.


pli: Paṭhamaṁ dabbo mallaputto yācitabbo.


pli: Yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ saṅgho āyasmantaṁ dabbaṁ mallaputtaṁ senāsanapaññāpakañca bhattuddesakañca sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho āyasmantaṁ dabbaṁ mallaputtaṁ senāsanapaññāpakañca bhattuddesakañca sammannati.


pli: Yassāyasmato khamati āyasmato dabbassa mallaputtassa senāsanapaññāpakassa ca bhattuddesakassa ca sammuti, so tuṇhassa;


pli: yassa nakkhamati, so bhāseyya.


pli: Sammato saṅghena āyasmā dabbo mallaputto senāsanapaññāpako ca bhattuddesako ca.


pli: Khamati saṅghassa, tasmā tuṇhī,


pli: evametaṁ dhārayāmī’”ti.


pli: Sammato ca panāyasmā dabbo mallaputto sabhāgānaṁ bhikkhūnaṁ ekajjhaṁ senāsanaṁ paññapeti.


pli: Ye te bhikkhū suttantikā tesaṁ ekajjhaṁ senāsanaṁ paññapeti—


pli: “te aññamaññaṁ suttantaṁ saṅgāyissantī”ti.


pli: Ye te bhikkhū vinayadharā tesaṁ ekajjhaṁ senāsanaṁ paññapeti—


pli: “te aññamaññaṁ vinayaṁ vinicchinissantī”ti.


pli: Ye te bhikkhū dhammakathikā tesaṁ ekajjhaṁ senāsanaṁ paññapeti—


pli: “te aññamaññaṁ dhammaṁ sākacchissantī”ti.


pli: Ye te bhikkhū jhāyino tesaṁ ekajjhaṁ senāsanaṁ paññapeti—


pli: “te aññamaññaṁ na byābādhissantī”ti.


pli: Ye te bhikkhū tiracchānakathikā kāyadaḷhibahulā viharanti tesampi ekajjhaṁ senāsanaṁ paññapeti—


pli: “imāyapime āyasmanto ratiyā acchissantī”ti.


pli: Yepi te bhikkhū vikāle āgacchanti tesampi tejodhātuṁ samāpajjitvā teneva ālokena senāsanaṁ paññapeti.


pli: Apisu bhikkhū sañcicca vikāle āgacchanti—


pli: “mayaṁ āyasmato dabbassa mallaputtassa iddhipāṭihāriyaṁ passissāmā”ti.


pli: Te āyasmantaṁ dabbaṁ mallaputtaṁ upasaṅkamitvā evaṁ vadanti—


pli: “amhākaṁ, āvuso dabba, senāsanaṁ paññapehī”ti.


pli: Te āyasmā dabbo mallaputto evaṁ vadeti—


pli: “katthāyasmantā icchanti, kattha paññapemī”ti?


pli: Te sañcicca dūre apadisanti—


pli: “amhākaṁ, āvuso dabba, gijjhakūṭe pabbate senāsanaṁ paññapehi.


pli: Amhākaṁ, āvuso, corapapāte senāsanaṁ paññapehi.


pli: Amhākaṁ, āvuso, isigilipasse kāḷasilāyaṁ senāsanaṁ paññapehi.


pli: Amhākaṁ, āvuso, vebhārapasse sattapaṇṇiguhāyaṁ senāsanaṁ paññapehi.


pli: Amhākaṁ, āvuso, sītavane sappasoṇḍikapabbhāre senāsanaṁ paññapehi.


pli: Amhākaṁ, āvuso, gotamakakandarāyaṁ senāsanaṁ paññapehi.


pli: Amhākaṁ, āvuso, tindukakandarāyaṁ senāsanaṁ paññapehi.


pli: Amhākaṁ, āvuso, tapodakandarāyaṁ senāsanaṁ paññapehi.


pli: Amhākaṁ, āvuso, tapodārāme senāsanaṁ paññapehi.


pli: Amhākaṁ, āvuso, jīvakambavane senāsanaṁ paññapehi.


pli: Amhākaṁ, āvuso, maddakucchismiṁ migadāye senāsanaṁ paññapehī”ti.


pli: Tesaṁ āyasmā dabbo mallaputto tejodhātuṁ samāpajjitvā aṅguliyā jalamānāya purato purato gacchati.


pli: Tepi teneva ālokena āyasmato dabbassa mallaputtassa piṭṭhito piṭṭhito gacchanti.


pli: Tesaṁ āyasmā dabbo mallaputto evaṁ senāsanaṁ paññapeti—


pli: “ayaṁ mañco, idaṁ pīṭhaṁ, ayaṁ bhisi, idaṁ bibbohanaṁ, idaṁ vaccaṭṭhānaṁ, idaṁ passāvaṭṭhānaṁ, idaṁ pānīyaṁ, idaṁ paribhojanīyaṁ, ayaṁ kattaradaṇḍo,


pli: idaṁ saṅghassa katikasaṇṭhānaṁ, imaṁ kālaṁ pavisitabbaṁ, imaṁ kālaṁ nikkhamitabban”ti.


pli: Tesaṁ āyasmā dabbo mallaputto evaṁ senāsanaṁ paññapetvā punadeva veḷuvanaṁ paccāgacchati.


pli: Tena kho pana samayena mettiyabhūmajakā bhikkhū navakā ceva honti appapuññā ca.


pli: Yāni saṅghassa lāmakāni senāsanāni tāni tesaṁ pāpuṇanti lāmakāni ca bhattāni.


pli: Tena kho pana samayena rājagahe manussā icchanti therānaṁ bhikkhūnaṁ abhisaṅkhārikaṁ piṇḍapātaṁ dātuṁ sappimpi telampi uttaribhaṅgampi.


pli: Mettiyabhūmajakānaṁ pana bhikkhūnaṁ pākatikaṁ denti yathārandhaṁ kaṇājakaṁ bilaṅgadutiyaṁ.


pli: Te pacchābhattaṁ piṇḍapātapaṭikkantā there bhikkhū pucchanti—


pli: “tumhākaṁ, āvuso, bhattagge kiṁ ahosi? Tumhākaṁ, āvuso, bhattagge kiṁ ahosī”ti?


pli: Ekacce therā evaṁ vadanti—


pli: “amhākaṁ, āvuso, sappi ahosi telaṁ ahosi uttaribhaṅgaṁ ahosī”ti.


pli: Mettiyabhūmajakā pana bhikkhū evaṁ vadanti—


pli: “amhākaṁ, āvuso, na kiñci ahosi, pākatikaṁ yathārandhaṁ kaṇājakaṁ bilaṅgadutiyan”ti.


pli: Tena kho pana samayena kalyāṇabhattiko gahapati saṅghassa catukkabhattaṁ deti niccabhattaṁ.


pli: So bhattagge saputtadāro upatiṭṭhitvā parivisati.


pli: Aññe odanena pucchanti, aññe sūpena pucchanti, aññe telena pucchanti, aññe uttaribhaṅgena pucchanti.


pli: Tena kho pana samayena kalyāṇabhattikassa gahapatino bhattaṁ svātanāya mettiyabhūmajakānaṁ bhikkhūnaṁ uddiṭṭhaṁ hoti.


pli: Atha kho kalyāṇabhattiko gahapati ārāmaṁ agamāsi kenacideva karaṇīyena.


pli: So yenāyasmā dabbo mallaputto tenupasaṅkami; upasaṅkamitvā āyasmantaṁ dabbaṁ mallaputtaṁ abhivādetvā ekamantaṁ nisīdi.


pli: Ekamantaṁ nisinnaṁ kho kalyāṇabhattikaṁ gahapatiṁ āyasmā dabbo mallaputto dhammiyā kathāya sandassesi samādapesi samuttejesi sampahaṁsesi.


pli: Atha kho kalyāṇabhattiko gahapati āyasmatā dabbena mallaputtena dhammiyā kathāya sandassito samādapito samuttejito sampahaṁsito āyasmantaṁ dabbaṁ mallaputtaṁ etadavoca—


pli: “kassa, bhante, amhākaṁ ghare svātanāya bhattaṁ uddiṭṭhan”ti?


pli: “Mettiyabhūmajakānaṁ kho, gahapati, bhikkhūnaṁ tumhākaṁ ghare svātanāya bhattaṁ uddiṭṭhan”ti.


pli: Atha kho kalyāṇabhattiko gahapati anattamano ahosi—


pli: “kathañhi nāma pāpabhikkhū amhākaṁ ghare bhuñjissantī”ti.


pli: Gharaṁ gantvā dāsiṁ āṇāpesi—


pli: “ye, je, sve bhattikā āgacchanti te koṭṭhake āsanaṁ paññapetvā kaṇājakena bilaṅgadutiyena parivisā”ti.


pli: “Evaṁ, ayyā”ti kho sā dāsī kalyāṇabhattikassa gahapatino paccassosi.


pli: Atha kho mettiyabhūmajakā bhikkhū—


pli: “hiyyo kho, āvuso, amhākaṁ kalyāṇabhattikassa gahapatino bhattaṁ uddiṭṭhaṁ,


pli: sve amhe kalyāṇabhattiko gahapati saputtadāro upatiṭṭhitvā parivisissati;


pli: aññe odanena pucchissanti, aññe sūpena pucchissanti, aññe telena pucchissanti, aññe uttaribhaṅgena pucchissantī”ti.


pli: Te teneva somanassena na cittarūpaṁ rattiyā supiṁsu.


pli: Atha kho mettiyabhūmajakā bhikkhū pubbaṇhasamayaṁ nivāsetvā pattacīvaraṁ ādāya yena kalyāṇabhattikassa gahapatino nivesanaṁ tenupasaṅkamiṁsu.


pli: Addasā kho sā dāsī mettiyabhūmajake bhikkhū dūratova āgacchante. Disvāna koṭṭhake āsanaṁ paññapetvā mettiyabhūmajake bhikkhū etadavoca—


pli: “nisīdatha, bhante”ti.


pli: Atha kho mettiyabhūmajakānaṁ bhikkhūnaṁ etadahosi—


pli: “nissaṁsayaṁ kho na tāva bhattaṁ siddhaṁ bhavissati. Yathā mayaṁ koṭṭhake nisīdeyyāmā”ti.


pli: Atha kho sā dāsī kaṇājakena bilaṅgadutiyena upagacchi—


pli: “bhuñjatha, bhante”ti.


pli: “Mayaṁ kho, bhagini, niccabhattikā”ti.


pli: “Jānāmi, ayyā, niccabhattikāti.


pli: Api cāhaṁ hiyyova gahapatinā āṇattā— ‘ye, je, sve bhattikā āgacchanti te koṭṭhake āsanaṁ paññapetvā kaṇājakena bilaṅgadutiyena parivisā’ti.


pli: Bhuñjatha, bhante”ti.


pli: “hiyyo kho, āvuso, kalyāṇabhattiko gahapati ārāmaṁ agamāsi dabbassa mallaputtassa santike.


pli: Nissaṁsayaṁ kho mayaṁ dabbena mallaputtena gahapatino antare paribhinnā”ti.


pli: Te teneva domanassena na cittarūpaṁ bhuñjiṁsu.


pli: Atha kho mettiyabhūmajakā bhikkhū pacchābhattaṁ piṇḍapātapaṭikkantā ārāmaṁ gantvā pattacīvaraṁ paṭisāmetvā bahārāmakoṭṭhake saṅghāṭipallatthikāya nisīdiṁsu tuṇhībhūtā maṅkubhūtā pattakkhandhā adhomukhā pajjhāyantā appaṭibhānā.


pli: Atha kho mettiyā bhikkhunī yena mettiyabhūmajakā bhikkhū tenupasaṅkami; upasaṅkamitvā mettiyabhūmajake bhikkhū etadavoca—


pli: “vandāmi, ayyā”ti.


pli: Evaṁ vutte, mettiyabhūmajakā bhikkhū nālapiṁsu.


pli: Dutiyampi kho …pe…


pli: tatiyampi kho mettiyā bhikkhunī mettiyabhūmajake bhikkhū etadavoca—


pli: Tatiyampi kho mettiyabhūmajakā bhikkhū nālapiṁsu.


pli: “Kyāhaṁ ayyānaṁ aparajjhāmi?


pli: Kissa maṁ ayyā nālapantī”ti?


pli: “Tathā hi pana tvaṁ, bhagini, amhe dabbena mallaputtena viheṭhīyamāne ajjhupekkhasī”ti?


pli: “Kyāhaṁ, ayyā, karomī”ti?


pli: “Sace kho tvaṁ, bhagini, iccheyyāsi ajjeva bhagavā dabbaṁ mallaputtaṁ nāsāpeyyā”ti.


pli: “Kyāhaṁ, ayyā, karomi, kiṁ mayā sakkā kātun”ti?


pli: “Ehi tvaṁ, bhagini, yena bhagavā tenupasaṅkama; upasaṅkamitvā bhagavantaṁ evaṁ vadehi—


pli: ‘idaṁ, bhante, nacchannaṁ nappatirūpaṁ.


pli: Yāyaṁ, bhante, disā abhayā anītikā anupaddavā sāyaṁ disā sabhayā saītikā saupaddavā.


pli: Yato nivātaṁ tato savātaṁ.


pli: Udakaṁ maññe ādittaṁ.


pli: Ayyenamhi dabbena mallaputtena dūsitā’”ti.


pli: “Evaṁ, ayyā”ti kho mettiyā bhikkhunī mettiyabhūmajakānaṁ bhikkhūnaṁ paṭissutvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho sā mettiyā bhikkhunī bhagavantaṁ etadavoca—


pli: “idaṁ, bhante, nacchannaṁ nappatirūpaṁ.


pli: Ayyenamhi dabbena mallaputtena dūsitā”ti.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā āyasmantaṁ dabbaṁ mallaputtaṁ paṭipucchi—


pli: “sarasi tvaṁ, dabba, evarūpaṁ kattā yathāyaṁ bhikkhunī āhā”ti?


pli: “Yathā maṁ, bhante, bhagavā jānātī”ti.


pli: Dutiyampi kho bhagavā …pe…


pli: tatiyampi kho bhagavā āyasmantaṁ dabbaṁ mallaputtaṁ etadavoca—


pli: “Na kho, dabba, dabbā evaṁ nibbeṭhenti.


pli: Sace tayā kataṁ katanti vadehi,


pli: sace tayā akataṁ akatanti vadehī”ti.


pli: “Yato ahaṁ, bhante, jāto nābhijānāmi supinantenapi methunaṁ dhammaṁ paṭisevitā, pageva jāgaro”ti.


pli: Atha kho bhagavā bhikkhū āmantesi—


pli: “tena hi, bhikkhave, mettiyaṁ bhikkhuniṁ nāsetha.


pli: Ime ca bhikkhū anuyuñjathā”ti.


pli: Idaṁ vatvā bhagavā uṭṭhāyāsanā vihāraṁ pāvisi.


pli: Atha kho te bhikkhū mettiyaṁ bhikkhuniṁ nāsesuṁ.


pli: Atha kho mettiyabhūmajakā bhikkhū te bhikkhū etadavocuṁ—


pli: “māvuso, mettiyaṁ bhikkhuniṁ nāsetha.


pli: Na sā kiñci aparajjhati.


pli: Amhehi sā ussāhitā kupitehi anattamanehi cāvanādhippāyehī”ti.


pli: “Kiṁ pana tumhe, āvuso, āyasmantaṁ dabbaṁ mallaputtaṁ amūlakena pārājikena dhammena anuddhaṁsethā”ti?


pli: “Evamāvuso”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma mettiyabhūmajakā bhikkhū āyasmantaṁ dabbaṁ mallaputtaṁ amūlakena pārājikena dhammena anuddhaṁsessantī”ti.


pli: Atha kho te bhikkhū mettiyabhūmajake bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, dabbaṁ mallaputtaṁ amūlakena pārājikena dhammena anuddhaṁsethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: “kathañhi nāma tumhe, moghapurisā, dabbaṁ mallaputtaṁ amūlakena pārājikena dhammena anuddhaṁsessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhuṁ duṭṭho doso appatīto amūlakena pārājikena dhammena anuddhaṁseyya—‘appeva nāma naṁ imamhā brahmacariyā cāveyyan’ti,


pli: tato aparena samayena samanuggāhīyamāno vā asamanuggāhīyamāno vā amūlakañceva taṁ adhikaraṇaṁ hoti bhikkhu ca dosaṁ patiṭṭhāti, saṅghādiseso”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhunti


pli: aññaṁ bhikkhuṁ.


pli: Duṭṭho dosoti


pli: kupito anattamano anabhiraddho āhatacitto khilajāto.


pli: Appatītoti


pli: tena ca kopena tena ca dosena tāya ca anattamanatāya tāya ca anabhiraddhiyā appatīto hoti.


pli: Amūlakaṁ nāma


pli: adiṭṭhaṁ asutaṁ aparisaṅkitaṁ.


pli: Pārājikena dhammenāti


pli: catunnaṁ aññatarena.


pli: Anuddhaṁseyyāti


pli: codeti vā codāpeti vā.


pli: Appeva nāma naṁ imamhā brahmacariyā cāveyyanti


pli: bhikkhubhāvā cāveyyaṁ, samaṇadhammā cāveyyaṁ, sīlakkhandhā cāveyyaṁ, tapoguṇā cāveyyaṁ.


pli: Tato aparena samayenāti


pli: yasmiṁ khaṇe anuddhaṁsito hoti taṁ khaṇaṁ taṁ layaṁ taṁ muhuttaṁ vītivatte.


pli: Samanuggāhīyamānoti


pli: yena vatthunā anuddhaṁsito hoti tasmiṁ vatthusmiṁ samanuggāhīyamāno.


pli: Asamanuggāhīyamānoti


pli: na kenaci vuccamāno.


pli: Adhikaraṇaṁ nāma


pli: cattāri adhikaraṇāni— vivādādhikaraṇaṁ, anuvādādhikaraṇaṁ, āpattādhikaraṇaṁ, kiccādhikaraṇaṁ.


pli: Bhikkhu ca dosaṁ patiṭṭhātīti


pli: tucchakaṁ mayā bhaṇitaṁ, musā mayā bhaṇitaṁ, abhūtaṁ mayā bhaṇitaṁ, ajānantena mayā bhaṇitaṁ.


pli: Saṅghādisesoti


pli: …pe… tenapi vuccati saṅghādisesoti.


pli: Adiṭṭhassa hoti pārājikaṁ dhammaṁ ajjhāpajjanto.


pli: Tañce codeti—“diṭṭho mayā, pārājikaṁ dhammaṁ ajjhāpannosi,


pli: assamaṇosi, asakyaputtiyosi,


pli: natthi tayā saddhiṁ uposatho vā pavāraṇā vā saṅghakammaṁ vā”ti,


pli: āpatti vācāya, vācāya saṅghādisesassa.


pli: Asutassa hoti—


pli: “pārājikaṁ dhammaṁ ajjhāpanno”ti.


pli: Tañce codeti—“suto mayā, pārājikaṁ dhammaṁ ajjhāpannosi,


pli: Aparisaṅkitassa hoti—


pli: Tañce codeti—“parisaṅkito mayā, pārājikaṁ dhammaṁ ajjhāpannosi,


pli: Tañce codeti—“diṭṭho mayā suto ca, pārājikaṁ dhammaṁ ajjhāpannosi,


pli: assamaṇosi …pe…


pli: Tañce codeti—“diṭṭho mayā parisaṅkito ca, pārājikaṁ dhammaṁ ajjhāpannosi,


pli: Tañce codeti—“diṭṭho mayā suto ca parisaṅkito ca, pārājikaṁ dhammaṁ ajjhāpannosi,


pli: Tañce codeti—“suto mayā parisaṅkito ca …pe…


pli: suto mayā diṭṭho ca …pe…


pli: suto mayā parisaṅkito ca diṭṭho ca, pārājikaṁ dhammaṁ ajjhāpannosi,


pli: Tañce codeti—“parisaṅkito mayā diṭṭho ca …pe…


pli: parisaṅkito mayā suto ca …pe…


pli: parisaṅkito mayā diṭṭho ca suto ca, pārājikaṁ dhammaṁ ajjhāpannosi,


pli: Diṭṭhassa hoti pārājikaṁ dhammaṁ ajjhāpajjanto.


pli: Tañce codeti—


pli: “suto mayā pārājikaṁ dhammaṁ ajjhāpannosi,


pli: āpatti vācāya, vācāya saṅghādisesassa.


pli: “parisaṅkito mayā, pārājikaṁ dhammaṁ ajjhāpannosi …pe…


pli: suto mayā parisaṅkito ca, pārājikaṁ dhammaṁ ajjhāpannosi,


pli: Sutassa hoti—


pli: “pārājikaṁ dhammaṁ ajjhāpanno”ti.


pli: diṭṭho mayā, pārājikaṁ dhammaṁ ajjhāpannosi …pe…


pli: parisaṅkito mayā diṭṭho ca, pārājikaṁ dhammaṁ ajjhāpannosi,


pli: assamaṇosi …pe…


pli: Parisaṅkitassa hoti—


pli: “diṭṭho mayā, pārājikaṁ dhammaṁ ajjhāpannosi …pe…


pli: suto mayā, pārājikaṁ dhammaṁ ajjhāpannosi …pe…


pli: diṭṭho mayā suto ca, pārājikaṁ dhammaṁ ajjhāpannosi,


pli: assamaṇosi, asakyaputtiyosi …pe…


pli: Diṭṭhe vematiko diṭṭhaṁ no kappeti diṭṭhaṁ nassarati diṭṭhaṁ pamuṭṭho hoti …pe…


pli: sute vematiko sutaṁ no kappeti sutaṁ nassarati sutaṁ pamuṭṭho hoti …pe…


pli: parisaṅkite vematiko parisaṅkitaṁ no kappeti parisaṅkitaṁ nassarati parisaṅkitaṁ pamuṭṭho hoti.


pli: Tañce codeti—


pli: “parisaṅkito mayā diṭṭho ca …pe…


pli: parisaṅkito mayā suto ca …pe…


pli: parisaṅkito mayā diṭṭho ca suto ca, pārājikaṁ dhammaṁ ajjhāpannosi,


pli: assamaṇosi, asakyaputtiyosi,


pli: natthi tayā saddhiṁ uposatho vā pavāraṇā vā saṅghakammaṁ vā”ti,


pli: āpatti vācāya, vācāya saṅghādisesassa.


pli: Adiṭṭhassa hoti pārājikaṁ dhammaṁ ajjhāpajjanto.


pli: Tañce codāpeti—“diṭṭhosi,


pli: pārājikaṁ dhammaṁ ajjhāpannosi,


pli: Asutassa hoti—


pli: “pārājikaṁ dhammaṁ ajjhāpanno”ti …pe…


pli: aparisaṅkitassa hoti—


pli: “pārājikaṁ dhammaṁ ajjhāpanno”ti.


pli: Tañce codāpeti—“parisaṅkitosi,


pli: pārājikaṁ dhammaṁ ajjhāpannosi …pe…


pli: Tañce codāpeti—“diṭṭhosi sutosi …pe…


pli: diṭṭhosi parisaṅkitosi …pe…


pli: diṭṭhosi sutosi parisaṅkitosi,


pli: asutassa hoti—


pli: Tañce codāpeti—“parisaṅkitosi, diṭṭhosi …pe…


pli: parisaṅkitosi, sutosi …pe…


pli: parisaṅkitosi, diṭṭhosi, sutosi,


pli: assamaṇosi …pe…


pli: āpatti vācāya, vācāya saṅghādisesassa.


pli: Diṭṭhassa hoti pārājikaṁ dhammaṁ ajjhāpajjanto.


pli: Tañce codāpeti—


pli: “sutosi …pe…


pli: tañce codāpeti—


pli: “parisaṅkitosi …pe…


pli: “sutosi, parisaṅkitosi,


pli: pārājikaṁ dhammaṁ ajjhāpannosi,


pli: Sutassa hoti—


pli: “pārājikaṁ dhammaṁ ajjhāpanno”ti …pe…


pli: parisaṅkitassa hoti—


pli: “pārājikaṁ dhammaṁ ajjhāpanno”ti.


pli: “diṭṭhosi …pe…


pli: “diṭṭhosi, sutosi,


pli: Diṭṭhe vematiko diṭṭhaṁ no kappeti diṭṭhaṁ nassarati diṭṭhaṁ pamuṭṭho hoti …pe…


pli: sute vematiko sutaṁ no kappeti sutaṁ nassarati sutaṁ pamuṭṭho hoti …pe…


pli: parisaṅkite vematiko parisaṅkitaṁ no kappeti parisaṅkitaṁ nassarati parisaṅkitaṁ pamuṭṭho hoti.


pli: “parisaṅkitosi, diṭṭhosi …pe…


pli: parisaṅkitaṁ pamuṭṭho hoti,


pli: “parisaṅkitosi sutosi …pe…


pli: “parisaṅkitosi, diṭṭhosi, sutosi,


pli: assamaṇosi, asakyaputtiyosi,


pli: natthi tayā saddhiṁ uposatho vā pavāraṇā vā saṅghakammaṁ vā”ti,


pli: āpatti vācāya, vācāya saṅghādisesassa.


pli: Asuddhe suddhadiṭṭhi,


pli: suddhe asuddhadiṭṭhi,


pli: asuddhe asuddhadiṭṭhi,


pli: suddhe suddhadiṭṭhi.


pli: Asuddho hoti puggalo aññataraṁ pārājikaṁ dhammaṁ ajjhāpanno.


pli: Tañce suddhadiṭṭhi samāno anokāsaṁ kārāpetvā cāvanādhippāyo vadeti, āpatti saṅghādisesena dukkaṭassa.


pli: Tañce suddhadiṭṭhi samāno okāsaṁ kārāpetvā cāvanādhippāyo vadeti, āpatti saṅghādisesassa.


pli: Tañce suddhadiṭṭhi samāno anokāsaṁ kārāpetvā akkosādhippāyo vadeti, āpatti omasavādena dukkaṭassa.


pli: Tañce suddhadiṭṭhi samāno okāsaṁ kārāpetvā akkosādhippāyo vadeti, āpatti omasavādassa.


pli: Suddho hoti puggalo aññataraṁ pārājikaṁ dhammaṁ anajjhāpanno.


pli: Tañce asuddhadiṭṭhi samāno anokāsaṁ kārāpetvā cāvanādhippāyo vadeti, āpatti dukkaṭassa.


pli: Tañce asuddhadiṭṭhi samāno okāsaṁ kārāpetvā cāvanādhippāyo vadeti, anāpatti.


pli: Tañce asuddhadiṭṭhi samāno anokāsaṁ kārāpetvā akkosādhippāyo vadeti, āpatti omasavādena dukkaṭassa.


pli: Tañce asuddhadiṭṭhi samāno okāsaṁ kārāpetvā akkosādhippāyo vadeti, āpatti omasavādassa.


pli: Suddho hoti puggalo aññataraṁ pārājikaṁ dhammaṁ anajjhāpanno tañce suddhadiṭṭhi samāno okāsaṁ kārāpetvā akkosādhippāyo vadeti, āpatti omasavādassa.


pli: Anāpatti—


pli: suddhe asuddhadiṭṭhissa,


pli: asuddhe asuddhadiṭṭhissa,


pli: ummattakassa,


pli: ādikammikassāti.


pli: Amūlakasikkhāpadaṁ niṭṭhitaṁ aṭṭhamaṁ.


pli: Theravāda Vinaya


pli: Mahāvibhaṅga


pli: Saṅghādisesakaṇḍa


pli: 9. Dutiyaduṭṭhadosasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena mettiyabhūmajakā bhikkhū gijjhakūṭā pabbatā orohantā addasaṁsu chagalakaṁ ajikāya vippaṭipajjantaṁ.


pli: Disvāna evamāhaṁsu—


pli: “handa mayaṁ, āvuso, imaṁ chagalakaṁ dabbaṁ mallaputtaṁ nāma karoma.


pli: Imaṁ ajikaṁ mettiyaṁ nāma bhikkhuniṁ karoma.


pli: Evaṁ mayaṁ voharissāma.


pli: Pubbe mayaṁ, āvuso, dabbaṁ mallaputtaṁ sutena avocumhā.


pli: Idāni pana amhehi sāmaṁ diṭṭho mettiyāya bhikkhuniyā vippaṭipajjanto”ti.


pli: Te taṁ chagalakaṁ dabbaṁ mallaputtaṁ nāma akaṁsu.


pli: Taṁ ajikaṁ mettiyaṁ nāma bhikkhuniṁ akaṁsu.


pli: Te bhikkhūnaṁ ārocesuṁ—


pli: “pubbe mayaṁ, āvuso, dabbaṁ mallaputtaṁ sutena avocumhā.


pli: Bhikkhū evamāhaṁsu—


pli: “māvuso, evaṁ avacuttha.


pli: Nāyasmā dabbo mallaputto evaṁ karissatī”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā āyasmantaṁ dabbaṁ mallaputtaṁ paṭipucchi—


pli: “sarasi tvaṁ, dabba, evarūpaṁ kattā yathayime bhikkhū āhaṁsū”ti?


pli: “Yathā maṁ, bhante, bhagavā jānātī”ti.


pli: Dutiyampi kho bhagavā …pe…


pli: tatiyampi kho bhagavā āyasmantaṁ dabbaṁ mallaputtaṁ etadavoca—


pli: “Na kho, dabba, dabbā evaṁ nibbeṭhenti.


pli: Sace tayā kataṁ katanti vadehi,


pli: sace tayā akataṁ akatanti vadehī”ti.


pli: “Yato ahaṁ, bhante, jāto nābhijānāmi supinantenapi methunadhammaṁ paṭisevitā, pageva jāgaro”ti.


pli: Atha kho bhagavā bhikkhū āmantesi—“tena hi, bhikkhave, ime bhikkhū anuyuñjathā”ti.


pli: Idaṁ vatvā bhagavā uṭṭhāyāsanā vihāraṁ pāvisi.


pli: Atha kho te bhikkhū mettiyabhūmajake bhikkhū anuyuñjiṁsu.


pli: Te bhikkhūhi anuyuñjīyamānā bhikkhūnaṁ etamatthaṁ ārocesuṁ—


pli: “kiṁ pana tumhe, āvuso, āyasmantaṁ dabbaṁ mallaputtaṁ aññabhāgiyassa adhikaraṇassa kiñci desaṁ lesamattaṁ upādāya pārājikena dhammena anuddhaṁsethā”ti?


pli: “Evamāvuso”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma mettiyabhūmajakā bhikkhū āyasmantaṁ dabbaṁ mallaputtaṁ aññabhāgiyassa adhikaraṇassa kiñci desaṁ lesamattaṁ upādāya pārājikena dhammena anuddhaṁsessantī”ti.


pli: Atha kho te bhikkhū mettiyabhūmajake bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, dabbaṁ mallaputtaṁ aññabhāgiyassa adhikaraṇassa kiñci desaṁ lesamattaṁ upādāya pārājikena dhammena anuddhaṁsethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: “kathañhi nāma tumhe, moghapurisā, dabbaṁ mallaputtaṁ aññabhāgiyassa adhikaraṇassa kiñci desaṁ lesamattaṁ upādāya pārājikena dhammena anuddhaṁsessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhuṁ duṭṭho doso appatīto aññabhāgiyassa adhikaraṇassa kiñci desaṁ lesamattaṁ upādāya pārājikena dhammena anuddhaṁseyya— ‘appeva nāma naṁ imamhā brahmacariyā cāveyyan’ti.


pli: Tato aparena samayena samanuggāhīyamāno vā asamanuggāhīyamāno vā aññabhāgiyañceva taṁ adhikaraṇaṁ hoti koci deso lesamatto upādinno, bhikkhu ca dosaṁ patiṭṭhāti, saṅghādiseso”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhunti


pli: aññaṁ bhikkhuṁ.


pli: Duṭṭho dosoti


pli: kupito anattamano anabhiraddho āhatacitto khilajāto.


pli: Appatītoti


pli: tena ca kopena, tena ca dosena, tāya ca anattamanatāya, tāya ca anabhiraddhiyā appatīto hoti.


pli: Aññabhāgiyassa adhikaraṇassāti


pli: āpattaññabhāgiyaṁ vā hoti adhikaraṇaññabhāgiyaṁ vā.


pli: Kathaṁ adhikaraṇaṁ adhikaraṇassa aññabhāgiyaṁ?


pli: Vivādādhikaraṇaṁ anuvādādhikaraṇassa āpattādhikaraṇassa kiccādhikaraṇassa aññabhāgiyaṁ.


pli: Anuvādādhikaraṇaṁ āpattādhikaraṇassa kiccādhikaraṇassa vivādādhikaraṇassa aññabhāgiyaṁ.


pli: Āpattādhikaraṇaṁ kiccādhikaraṇassa vivādādhikaraṇassa anuvādādhikaraṇassa aññabhāgiyaṁ.


pli: Kiccādhikaraṇaṁ vivādādhikaraṇassa anuvādādhikaraṇassa āpattādhikaraṇassa aññabhāgiyaṁ.


pli: Evaṁ adhikaraṇaṁ adhikaraṇassa aññabhāgiyaṁ.


pli: Kathaṁ adhikaraṇaṁ adhikaraṇassa tabbhāgiyaṁ?


pli: Āpattādhikaraṇaṁ āpattādhikaraṇassa siyā tabbhāgiyaṁ siyā aññabhāgiyaṁ.


pli: Kathaṁ āpattādhikaraṇaṁ āpattādhikaraṇassa aññabhāgiyaṁ?


pli: Methunadhammapārājikāpatti adinnādānapārājikāpattiyā manussaviggahapārājikāpattiyā uttarimanussadhammapārājikāpattiyā aññabhāgiyā.


pli: Adinnādānapārājikāpatti manussaviggahapārājikāpattiyā uttarimanussadhammapārājikāpattiyā methunadhammapārājikāpattiyā aññabhāgiyā.


pli: Manussaviggahapārājikāpatti uttarimanussadhammapārājikāpattiyā methunadhammapārājikāpattiyā adinnādānapārājikāpattiyā aññabhāgiyā.


pli: Uttarimanussadhammapārājikāpatti methunadhammapārājikāpattiyā adinnādānapārājikāpattiyā manussaviggahapārājikāpattiyā aññabhāgiyā.


pli: Evaṁ āpattādhikaraṇaṁ āpattādhikaraṇassa aññabhāgiyaṁ.


pli: Kathaṁ āpattādhikaraṇaṁ āpattādhikaraṇassa tabbhāgiyaṁ?


pli: Evaṁ āpattādhikaraṇaṁ āpattādhikaraṇassa tabbhāgiyaṁ.


pli: Evaṁ adhikaraṇaṁ adhikaraṇassa tabbhāgiyaṁ.


pli: Kiñci desaṁ lesamattaṁ upādāyāti


pli: leso nāma dasa lesā— jātileso, nāmaleso, gottaleso, liṅgaleso, āpattileso, pattaleso, cīvaraleso, upajjhāyaleso, ācariyaleso, senāsanaleso.


pli: Jātileso nāma


pli: khattiyo diṭṭho hoti pārājikaṁ dhammaṁ ajjhāpajjanto.


pli: Aññaṁ khattiyaṁ passitvā codeti—


pli: “khattiyo mayā diṭṭho.


pli: Pārājikaṁ dhammaṁ ajjhāpannosi,


pli: assamaṇosi, asakyaputtiyosi,


pli: natthi tayā saddhiṁ uposatho vā pavāraṇā vā saṅghakammaṁ vā”ti,


pli: āpatti vācāya, vācāya saṅghādisesassa.


pli: Brāhmaṇo diṭṭho hoti …pe…


pli: vesso diṭṭho hoti …pe…


pli: suddo diṭṭho hoti


pli: pārājikaṁ dhammaṁ ajjhāpajjanto.


pli: Aññaṁ suddaṁ passitvā codeti—


pli: “suddo mayā diṭṭho.


pli: Pārājikaṁ dhammaṁ ajjhāpannosi, assamaṇosi, asakyaputtiyosi …pe…


pli: Nāmaleso nāma


pli: buddharakkhito diṭṭho hoti …pe…


pli: dhammarakkhito diṭṭho hoti …pe…


pli: saṅgharakkhito diṭṭho hoti pārājikaṁ dhammaṁ ajjhāpajjanto.


pli: Aññaṁ saṅgharakkhitaṁ passitvā codeti—


pli: “saṅgharakkhito mayā diṭṭho.


pli: Gottaleso nāma


pli: gotamo diṭṭho hoti …pe…


pli: moggallāno diṭṭho hoti …pe…


pli: kaccāyano diṭṭho hoti …pe…


pli: vāsiṭṭho diṭṭho hoti pārājikaṁ dhammaṁ ajjhāpajjanto.


pli: Aññaṁ vāsiṭṭhaṁ passitvā codeti—


pli: “vāsiṭṭho mayā diṭṭho.


pli: āpatti vācāya, vācāya saṅghādisesassa.


pli: Liṅgaleso nāma


pli: dīgho diṭṭho hoti …pe…


pli: rasso diṭṭho hoti …pe…


pli: kaṇho diṭṭho hoti …pe…


pli: odāto diṭṭho hoti pārājikaṁ dhammaṁ ajjhāpajjanto.


pli: Aññaṁ odātaṁ passitvā codeti—


pli: “odāto mayā diṭṭho.


pli: Pārājikaṁ dhammaṁ ajjhāpannosi, assamaṇosi, asakyaputtiyosi …pe…


pli: Āpattileso nāma


pli: lahukaṁ āpattiṁ āpajjanto diṭṭho hoti.


pli: Tañce pārājikena codeti—


pli: “assamaṇosi, asakyaputtiyosi …pe…


pli: Pattaleso nāma


pli: lohapattadharo diṭṭho hoti …pe…


pli: sāṭakapattadharo diṭṭho hoti …pe…


pli: sumbhakapattadharo diṭṭho hoti pārājikaṁ dhammaṁ ajjhāpajjanto.


pli: Aññaṁ sumbhakapattadharaṁ passitvā codeti—


pli: “sumbhakapattadharo mayā diṭṭho.


pli: āpatti vācāya, vācāya saṅghādisesassa.


pli: Cīvaraleso nāma


pli: paṁsukūliko diṭṭho hoti …pe…


pli: gahapaticīvaradharo diṭṭho hoti pārājikaṁ dhammaṁ ajjhāpajjanto.


pli: Aññaṁ gahapaticīvaradharaṁ passitvā codeti—


pli: “gahapaticīvaradharo mayā diṭṭho.


pli: Pārājikaṁ dhammaṁ ajjhāpannosi, assamaṇosi, asakyaputtiyosi …pe…


pli: Upajjhāyaleso nāma


pli: itthannāmassa saddhivihāriko diṭṭho hoti pārājikaṁ dhammaṁ ajjhāpajjanto.


pli: Aññaṁ itthannāmassa saddhivihārikaṁ passitvā codeti—


pli: “itthannāmassa saddhivihāriko mayā diṭṭho.


pli: Ācariyaleso nāma


pli: itthannāmassa antevāsiko diṭṭho hoti pārājikaṁ dhammaṁ ajjhāpajjanto.


pli: Aññaṁ itthannāmassa antevāsikaṁ passitvā codeti—


pli: “itthannāmassa antevāsiko mayā diṭṭho.


pli: Senāsanaleso nāma


pli: itthannāmasenāsanavāsiko diṭṭho hoti pārājikaṁ dhammaṁ ajjhāpajjanto.


pli: Aññaṁ itthannāmasenāsanavāsikaṁ passitvā codeti—


pli: “itthannāmasenāsanavāsiko mayā diṭṭho.


pli: Pārājikaṁ dhammaṁ ajjhāpannosi,


pli: assamaṇosi, asakyaputtiyosi,


pli: natthi tayā saddhiṁ uposatho vā pavāraṇā vā saṅghakammaṁ vā”ti,


pli: āpatti vācāya, vācāya saṅghādisesassa.


pli: Pārājikena dhammenāti


pli: catunnaṁ aññatarena.


pli: Anuddhaṁseyyāti


pli: codeti vā codāpeti vā.


pli: Appeva nāma naṁ imamhā brahmacariyā cāveyyanti


pli: bhikkhubhāvā cāveyyaṁ, samaṇadhammā cāveyyaṁ, sīlakkhandhā cāveyyaṁ, tapoguṇā cāveyyaṁ.


pli: Tato aparena samayenāti


pli: yasmiṁ khaṇe anuddhaṁsito hoti, taṁ khaṇaṁ taṁ layaṁ taṁ muhuttaṁ vītivatte.


pli: Samanuggāhīyamānoti


pli: yena vatthunā anuddhaṁsito hoti tasmiṁ vatthusmiṁ samanuggāhīyamāno.


pli: Asamanuggāhīyamānoti


pli: na kenaci vuccamāno.


pli: Adhikaraṇaṁ nāma


pli: cattāri adhikaraṇāni— vivādādhikaraṇaṁ, anuvādādhikaraṇaṁ, āpattādhikaraṇaṁ, kiccādhikaraṇaṁ.


pli: Koci deso lesamatto upādinnoti


pli: tesaṁ lesānaṁ aññataro leso upādinno hoti.


pli: Bhikkhu ca dosaṁ patiṭṭhātīti


pli: tucchakaṁ mayā bhaṇitaṁ, musā mayā bhaṇitaṁ, abhūtaṁ mayā bhaṇitaṁ, ajānantena mayā bhaṇitaṁ.


pli: Saṅghādisesoti


pli: …pe… tenapi vuccati “saṅghādiseso”ti.


pli: Bhikkhu saṅghādisesaṁ ajjhāpajjanto diṭṭho hoti, saṅghādisese saṅghādisesadiṭṭhi hoti.


pli: Tañce pārājikena codeti—


pli: “assamaṇosi, asakyaputtiyosi,


pli: natthi tayā saddhiṁ uposatho vā pavāraṇā vā saṅghakammaṁ vā”ti,


pli: evampi āpattaññabhāgiyaṁ hoti leso ca upādinno, āpatti vācāya, vācāya saṅghādisesassa.


pli: Bhikkhu saṅghādisesaṁ ajjhāpajjanto diṭṭho hoti, saṅghādisese thullaccayadiṭṭhi hoti …pe…


pli: pācittiyadiṭṭhi hoti …


pli: pāṭidesanīyadiṭṭhi hoti …


pli: dukkaṭadiṭṭhi hoti …


pli: dubbhāsitadiṭṭhi hoti.


pli: “assamaṇosi …pe…


pli: Bhikkhu thullaccayaṁ ajjhāpajjanto diṭṭho hoti thullaccaye thullaccayadiṭṭhi hoti …pe…


pli: thullaccaye pācittiyadiṭṭhi hoti …


pli: dubbhāsitadiṭṭhi hoti …


pli: saṅghādisesadiṭṭhi hoti.


pli: Bhikkhu pācittiyaṁ …pe…


pli: pāṭidesanīyaṁ …


pli: dukkaṭaṁ …


pli: dubbhāsitaṁ ajjhāpajjanto diṭṭho hoti, dubbhāsite dubbhāsitadiṭṭhi hoti …pe…


pli: dubbhāsite saṅghādisesadiṭṭhi hoti …


pli: thullaccayadiṭṭhi hoti …


pli: dukkaṭadiṭṭhi hoti.


pli: Tañce pārājikena codeti—


pli: “assamaṇosi, asakyaputtiyosi,


pli: natthi tayā saddhiṁ uposatho vā pavāraṇā vā saṅghakammaṁ vā”ti,


pli: evampi āpattaññabhāgiyaṁ hoti leso ca upādinno, āpatti vācāya, vācāya saṅghādisesassa.


pli: Ekekaṁ mūlaṁ kātuna cakkaṁ bandhitabbaṁ.


pli: Bhikkhu saṅghādisesaṁ ajjhāpajjanto diṭṭho hoti saṅghādisese saṅghādisesadiṭṭhi hoti.


pli: Tañce pārājikena codāpeti—


pli: “assamaṇosi …pe…


pli: Bhikkhu saṅghādisesaṁ ajjhāpajjanto diṭṭho hoti, saṅghādisese thullaccayadiṭṭhi hoti …pe…


pli: pācittiyadiṭṭhi hoti …


pli: pāṭidesanīyadiṭṭhi hoti …


pli: dukkaṭadiṭṭhi hoti …


pli: dubbhāsitadiṭṭhi hoti.


pli: Bhikkhu thullaccayaṁ ajjhāpajjanto diṭṭho hoti thullaccaye thullaccayadiṭṭhi hoti …pe…


pli: thullaccaye pācittiyadiṭṭhi hoti …


pli: dubbhāsitadiṭṭhi hoti …


pli: saṅghādisesadiṭṭhi hoti.


pli: Bhikkhu pācittiyaṁ …pe…


pli: pāṭidesanīyaṁ …


pli: dukkaṭaṁ …


pli: dubbhāsitaṁ ajjhāpajjanto diṭṭho hoti dubbhāsite dubbhāsitadiṭṭhi hoti …pe…


pli: dubbhāsite saṅghādisesadiṭṭhi hoti …


pli: thullaccayadiṭṭhi hoti …


pli: dukkaṭadiṭṭhi hoti.


pli: Tañce pārājikena codāpeti—


pli: “assamaṇosi, asakyaputtiyosi,


pli: natthi tayā saddhiṁ uposatho vā pavāraṇā vā saṅghakammaṁ vā”ti,


pli: evampi āpattaññabhāgiyaṁ hoti leso ca upādinno, āpatti vācāya, vācāya saṅghādisesassa.


pli: Anāpatti—


pli: tathāsaññī codeti vā codāpeti vā,


pli: ummattakassa,


pli: ādikammikassāti.


pli: (Aññabhāgiya) Kiñcilesasikkhāpadaṁ niṭṭhitaṁ navamaṁ.


title_pli: Theravāda Vinayapiṭaka Mahāvagga

pli: Theravāda Vinayapiṭaka


pli: Mahāvagga


pli: 1. Mahākhandhaka


pli: 1. Bodhikathā


pli: Namo tassa Bhagavato Arahato Sammāsambuddhassa.


pli: Tena samayena buddho bhagavā uruvelāyaṁ viharati najjā nerañjarāya tīre bodhirukkhamūle paṭhamābhisambuddho.


pli: Atha kho bhagavā bodhirukkhamūle sattāhaṁ ekapallaṅkena nisīdi vimuttisukhapaṭisaṁvedī.


pli: Atha kho bhagavā rattiyā paṭhamaṁ yāmaṁ paṭiccasamuppādaṁ anulomapaṭilomaṁ manasākāsi—


pli: “Avijjāpaccayā saṅkhārā, saṅkhārapaccayā viññāṇaṁ, viññāṇapaccayā nāmarūpaṁ, nāmarūpapaccayā saḷāyatanaṁ, saḷāyatanapaccayā phasso, phassapaccayā vedanā, vedanāpaccayā taṇhā, taṇhāpaccayā upādānaṁ, upādānapaccayā bhavo, bhavapaccayā jāti, jātipaccayā jarāmaraṇaṁ sokaparidevadukkhadomanassupāyāsā sambhavanti.


pli: Evametassa kevalassa dukkhakkhandhassa samudayo hoti.


pli: Avijjāya tveva asesavirāganirodhā saṅkhāranirodho, saṅkhāranirodhā viññāṇanirodho, viññāṇanirodhā nāmarūpanirodho, nāmarūpanirodhā saḷāyatananirodho, saḷāyatananirodhā phassanirodho, phassanirodhā vedanānirodho, vedanānirodhā taṇhānirodho, taṇhānirodhā upādānanirodho, upādānanirodhā bhavanirodho, bhavanirodhā jātinirodho, jātinirodhā jarāmaraṇaṁ sokaparidevadukkhadomanassupāyāsā nirujjhanti.


pli: Evametassa kevalassa dukkhakkhandhassa nirodho hotī”ti.


pli: Atha kho bhagavā etamatthaṁ viditvā tāyaṁ velāyaṁ imaṁ udānaṁ udānesi—


pli: “Yadā have pātubhavanti dhammā,


pli: Ātāpino jhāyato brāhmaṇassa;


pli: Athassa kaṅkhā vapayanti sabbā,


pli: Yato pajānāti sahetudhamman”ti.


pli: Atha kho bhagavā rattiyā majjhimaṁ yāmaṁ paṭiccasamuppādaṁ anulomapaṭilomaṁ manasākāsi—


pli: “avijjāpaccayā saṅkhārā, saṅkhārapaccayā viññāṇaṁ, viññāṇapaccayā nāmarūpaṁ …pe…


pli: evametassa kevalassa dukkhakkhandhassa samudayo hoti …pe…


pli: nirodho hotī”ti.


pli: Yato khayaṁ paccayānaṁ avedī”ti.


pli: Atha kho bhagavā rattiyā pacchimaṁ yāmaṁ paṭiccasamuppādaṁ anulomapaṭilomaṁ manasākāsi—


pli: Vidhūpayaṁ tiṭṭhati mārasenaṁ,


pli: Sūriyova obhāsayamantalikkhan”ti.


pli: Bodhikathā niṭṭhitā.


pli: 2. Ajapālakathā


pli: Atha kho bhagavā sattāhassa accayena tamhā samādhimhā vuṭṭhahitvā bodhirukkhamūlā yena ajapālanigrodho tenupasaṅkami, upasaṅkamitvā ajapālanigrodhamūle sattāhaṁ ekapallaṅkena nisīdi vimuttisukhapaṭisaṁvedī.


pli: Atha kho aññataro huṁhuṅkajātiko brāhmaṇo yena bhagavā tenupasaṅkami.


pli: Upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ aṭṭhāsi.


pli: Ekamantaṁ ṭhito kho so brāhmaṇo bhagavantaṁ etadavoca—


pli: “kittāvatā nu kho, bho gotama, brāhmaṇo hoti, katame ca pana brāhmaṇakaraṇā dhammā”ti?


pli: Atha kho bhagavā etamatthaṁ viditvā tāyaṁ velāyaṁ imaṁ udānaṁ udānesi—


pli: “Yo brāhmaṇo bāhitapāpadhammo,


pli: Nihuṁhuṅko nikkasāvo yatatto;


pli: Vedantagū vusitabrahmacariyo,


pli: Dhammena so brahmavādaṁ vadeyya;


pli: Yassussadā natthi kuhiñci loke”ti.


pli: Ajapālakathā niṭṭhitā.


pli: 3. Mucalindakathā


pli: Atha kho bhagavā sattāhassa accayena tamhā samādhimhā vuṭṭhahitvā ajapālanigrodhamūlā yena mucalindo tenupasaṅkami, upasaṅkamitvā mucalindamūle sattāhaṁ ekapallaṅkena nisīdi vimuttisukhapaṭisaṁvedī.


pli: Tena kho pana samayena mahā akālamegho udapādi, sattāhavaddalikā sītavātaduddinī.


pli: Atha kho mucalindo nāgarājā sakabhavanā nikkhamitvā bhagavato kāyaṁ sattakkhattuṁ bhogehi parikkhipitvā uparimuddhani mahantaṁ phaṇaṁ karitvā aṭṭhāsi—


pli: “mā bhagavantaṁ sītaṁ, mā bhagavantaṁ uṇhaṁ, mā bhagavantaṁ ḍaṁsamakasavātātapasarīsapasamphasso”ti.


pli: Atha kho mucalindo nāgarājā sattāhassa accayena viddhaṁ vigatavalāhakaṁ devaṁ viditvā bhagavato kāyā bhoge viniveṭhetvā sakavaṇṇaṁ paṭisaṁharitvā māṇavakavaṇṇaṁ abhinimminitvā bhagavato purato aṭṭhāsi pañjaliko bhagavantaṁ namassamāno.


pli: “Sukho viveko tuṭṭhassa,


pli: sutadhammassa passato;


pli: Abyāpajjaṁ sukhaṁ loke,


pli: pāṇabhūtesu saṁyamo.


pli: Sukhā virāgatā loke,


pli: kāmānaṁ samatikkamo;


pli: Asmimānassa yo vinayo,


pli: etaṁ ve paramaṁ sukhan”ti.


pli: Mucalindakathā niṭṭhitā.


pli: 4. Rājāyatanakathā


pli: Atha kho bhagavā sattāhassa accayena tamhā samādhimhā vuṭṭhahitvā mucalindamūlā yena rājāyatanaṁ tenupasaṅkami, upasaṅkamitvā rājāyatanamūle sattāhaṁ ekapallaṅkena nisīdi vimuttisukhapaṭisaṁvedī.


pli: Tena kho pana samayena tapussa bhallikā vāṇijā ukkalā taṁ desaṁ addhānamaggappaṭipannā honti.


pli: Atha kho tapussabhallikānaṁ vāṇijānaṁ ñātisālohitā devatā tapussabhallike vāṇije etadavoca—


pli: “ayaṁ, mārisā, bhagavā rājāyatanamūle viharati paṭhamābhisambuddho;


pli: gacchatha taṁ bhagavantaṁ manthena ca madhupiṇḍikāya ca patimānetha;


pli: taṁ vo bhavissati dīgharattaṁ hitāya sukhāyā”ti.


pli: Atha kho tapussabhallikā vāṇijā manthañca madhupiṇḍikañca ādāya yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ aṭṭhaṁsu.


pli: Ekamantaṁ ṭhitā kho tapussabhallikā vāṇijā bhagavantaṁ etadavocuṁ—


pli: “paṭiggaṇhātu no, bhante, bhagavā manthañca madhupiṇḍikañca, yaṁ amhākaṁ assa dīgharattaṁ hitāya sukhāyā”ti.


pli: Atha kho bhagavato etadahosi—


pli: “na kho tathāgatā hatthesu paṭiggaṇhanti.


pli: Kimhi nu kho ahaṁ paṭiggaṇheyyaṁ manthañca madhupiṇḍikañcā”ti?


pli: Atha kho cattāro mahārājāno bhagavato cetasā cetoparivitakkamaññāya catuddisā cattāro selamaye patte bhagavato upanāmesuṁ—


pli: “idha, bhante, bhagavā paṭiggaṇhātu manthañca madhupiṇḍikañcā”ti.


pli: Paṭiggahesi bhagavā paccagghe selamaye patte manthañca madhupiṇḍikañca, paṭiggahetvā paribhuñji.


pli: Atha kho tapussabhallikā vāṇijā bhagavantaṁ onītapattapāṇiṁ viditvā bhagavato pādesu sirasā nipatitvā bhagavantaṁ etadavocuṁ—


pli: “ete mayaṁ, bhante, bhagavantaṁ saraṇaṁ gacchāma dhammañca, upāsake no bhagavā dhāretu ajjatagge pāṇupete saraṇaṁ gate”ti.


pli: Te ca loke paṭhamaṁ upāsakā ahesuṁ dvevācikā.


pli: Rājāyatanakathā niṭṭhitā.


pli: 5. Brahmayācanakathā


pli: Atha kho bhagavā sattāhassa accayena tamhā samādhimhā vuṭṭhahitvā rājāyatanamūlā yena ajapālanigrodho tenupasaṅkami.


pli: Tatra sudaṁ bhagavā ajapālanigrodhamūle viharati.


pli: Atha kho bhagavato rahogatassa paṭisallīnassa evaṁ cetaso parivitakko udapādi—


pli: “adhigato kho myāyaṁ dhammo gambhīro duddaso duranubodho santo paṇīto atakkāvacaro nipuṇo paṇḍitavedanīyo.


pli: Ālayarāmā kho panāyaṁ pajā ālayaratā ālayasammuditā.


pli: Ālayarāmāya kho pana pajāya ālayaratāya ālayasammuditāya duddasaṁ idaṁ ṭhānaṁ yadidaṁ idappaccayatāpaṭiccasamuppādo;


pli: idampi kho ṭhānaṁ sududdasaṁ yadidaṁ sabbasaṅkhārasamatho sabbūpadhipaṭinissaggo taṇhākkhayo virāgo nirodho nibbānaṁ.


pli: Ahañceva kho pana dhammaṁ deseyyaṁ, pare ca me na ājāneyyuṁ, so mamassa kilamatho, sā mamassa vihesā”ti.


pli: Apissu bhagavantaṁ imā anacchariyā gāthāyo paṭibhaṁsu pubbe assutapubbā—


pli: “Kicchena me adhigataṁ,


pli: halaṁ dāni pakāsituṁ;


pli: Rāgadosaparetehi,


pli: nāyaṁ dhammo susambudho.


pli: Paṭisotagāmiṁ nipuṇaṁ,


pli: gambhīraṁ duddasaṁ aṇuṁ;


pli: Rāgarattā na dakkhanti,


pli: tamokhandhena āvuṭā”ti.


pli: Itiha bhagavato paṭisañcikkhato appossukkatāya cittaṁ namati, no dhammadesanāya.


pli: Atha kho brahmuno sahampatissa bhagavato cetasā cetoparivitakkamaññāya etadahosi—


pli: “nassati vata bho loko, vinassati vata bho loko, yatra hi nāma tathāgatassa arahato sammāsambuddhassa appossukkatāya cittaṁ namati, no dhammadesanāyā”ti.


pli: Atha kho brahmā sahampati—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—brahmaloke antarahito bhagavato purato pāturahosi.


pli: Atha kho brahmā sahampati ekaṁsaṁ uttarāsaṅgaṁ karitvā dakkhiṇajāṇumaṇḍalaṁ pathaviyaṁ nihantvā yena bhagavā tenañjaliṁ paṇāmetvā bhagavantaṁ etadavoca—


pli: “desetu, bhante, bhagavā dhammaṁ, desetu sugato dhammaṁ.


pli: Santi sattā apparajakkhajātikā, assavanatā dhammassa parihāyanti, bhavissanti dhammassa aññātāro”ti.


pli: Idamavoca brahmā sahampati, idaṁ vatvāna athāparaṁ etadavoca—


pli: “Pāturahosi magadhesu pubbe,


pli: Dhammo asuddho samalehi cintito;


pli: Apāpuretaṁ amatassa dvāraṁ,


pli: Suṇantu dhammaṁ vimalenānubuddhaṁ.


pli: Sele yathā pabbatamuddhaniṭṭhito,


pli: Yathāpi passe janataṁ samantato;


pli: Tathūpamaṁ dhammamayaṁ sumedha,


pli: Pāsādamāruyha samantacakkhu;


pli: Sokāvatiṇṇaṁ janatamapetasoko,


pli: Avekkhassu jātijarābhibhūtaṁ.


pli: Uṭṭhehi vīra vijitasaṅgāma,


pli: Satthavāha aṇaṇa vicara loke;


pli: Desassu bhagavā dhammaṁ,


pli: Aññātāro bhavissantī”ti.


pli: Evaṁ vutte, bhagavā brahmānaṁ sahampatiṁ etadavoca—


pli: “mayhampi kho, brahme, etadahosi—


pli: ‘adhigato kho myāyaṁ dhammo gambhīro duddaso duranubodho santo paṇīto atakkāvacaro nipuṇo paṇḍitavedanīyo.


pli: Ālayarāmā kho panāyaṁ pajā ālayaratā ālayasammuditā.


pli: Ālayarāmāya kho pana pajāya ālayaratāya ālayasammuditāya duddasaṁ idaṁ ṭhānaṁ yadidaṁ idappaccayatāpaṭiccasamuppādo;


pli: idampi kho ṭhānaṁ sududdasaṁ yadidaṁ sabbasaṅkhārasamatho sabbūpadhipaṭinissaggo taṇhākkhayo virāgo nirodho nibbānaṁ.


pli: Ahañceva kho pana dhammaṁ deseyyaṁ, pare ca me na ājāneyyuṁ, so mamassa kilamatho, sā mamassa vihesā’ti.


pli: Apissu maṁ, brahme, imā anacchariyā gāthāyo paṭibhaṁsu pubbe assutapubbā—


pli: ‘Kicchena me adhigataṁ,


pli: halaṁ dāni pakāsituṁ;


pli: Rāgadosaparetehi,


pli: nāyaṁ dhammo susambudho.


pli: Paṭisotagāmiṁ nipuṇaṁ,


pli: gambhīraṁ duddasaṁ aṇuṁ;


pli: Rāgarattā na dakkhanti,


pli: tamokhandhena āvuṭā’ti.


pli: Itiha me, brahme, paṭisañcikkhato appossukkatāya cittaṁ namati no dhammadesanāyā”ti.


pli: Dutiyampi kho brahmā sahampati bhagavantaṁ etadavoca—


pli: “desetu, bhante, bhagavā dhammaṁ, desetu sugato dhammaṁ;


pli: santi sattā apparajakkhajātikā, assavanatā dhammassa parihāyanti, bhavissanti dhammassa aññātāro”ti.


pli: Idamavoca brahmā sahampati, idaṁ vatvāna athāparaṁ etadavoca—


pli: “Pāturahosi magadhesu pubbe,


pli: Dhammo asuddho samalehi cintito;


pli: Apāpuretaṁ amatassa dvāraṁ,


pli: Suṇantu dhammaṁ vimalenānubuddhaṁ.


pli: Sele yathā pabbatamuddhaniṭṭhito,


pli: Yathāpi passe janataṁ samantato;


pli: Tathūpamaṁ dhammamayaṁ sumedha,


pli: Pāsādamāruyha samantacakkhu;


pli: Sokāvatiṇṇaṁ janatamapetasoko,


pli: Avekkhassu jātijarābhibhūtaṁ.


pli: Uṭṭhehi vīra vijitasaṅgāma,


pli: Satthavāha aṇaṇa vicara loke;


pli: Desassu bhagavā dhammaṁ,


pli: Aññātāro bhavissantī”ti.


pli: Dutiyampi kho bhagavā brahmānaṁ sahampatiṁ etadavoca—


pli: “mayhampi kho, brahme, etadahosi—


pli: ‘adhigato kho myāyaṁ dhammo gambhīro duddaso duranubodho santo paṇīto atakkāvacaro nipuṇo paṇḍitavedanīyo.


pli: Ālayarāmā kho panāyaṁ pajā ālayaratā ālayasammuditā.


pli: Ālayarāmāya kho pana pajāya ālayaratāya ālayasammuditāya duddasaṁ idaṁ ṭhānaṁ yadidaṁ idappaccayatāpaṭiccasamuppādo;


pli: idampi kho ṭhānaṁ sududdasaṁ yadidaṁ sabbasaṅkhārasamatho sabbūpadhipaṭinissaggo taṇhākkhayo virāgo nirodho nibbānaṁ.


pli: Ahañceva kho pana dhammaṁ deseyyaṁ, pare ca me na ājāneyyuṁ, so mamassa kilamatho, sā mamassa vihesā’ti.


pli: Apissu maṁ, brahme, imā anacchariyā gāthāyo paṭibhaṁsu pubbe assutapubbā—


pli: ‘Kicchena me adhigataṁ,


pli: halaṁ dāni pakāsituṁ;


pli: Rāgadosaparetehi,


pli: nāyaṁ dhammo susambudho.


pli: Paṭisotagāmiṁ nipuṇaṁ,


pli: gambhīraṁ duddasaṁ aṇuṁ;


pli: Rāgarattā na dakkhanti,


pli: tamokhandhena āvuṭā’ti.


pli: Itiha me, brahme, paṭisañcikkhato appossukkatāya cittaṁ namati, no dhammadesanāyā”ti.


pli: Tatiyampi kho brahmā sahampati bhagavantaṁ etadavoca—


pli: “desetu, bhante, bhagavā dhammaṁ, desetu sugato dhammaṁ.


pli: Santi sattā apparajakkhajātikā, assavanatā dhammassa parihāyanti, bhavissanti dhammassa aññātāro”ti.


pli: Idamavoca brahmā sahampati, idaṁ vatvāna athāparaṁ etadavoca—


pli: “Pāturahosi magadhesu pubbe,


pli: Dhammo asuddho samalehi cintito;


pli: Apāpuretaṁ amatassa dvāraṁ,


pli: Suṇantu dhammaṁ vimalenānubuddhaṁ.


pli: Sele yathā pabbatamuddhaniṭṭhito,


pli: Yathāpi passe janataṁ samantato;


pli: Tathūpamaṁ dhammamayaṁ sumedha,


pli: Pāsādamāruyha samantacakkhu;


pli: Sokāvatiṇṇaṁ janatamapetasoko,


pli: Avekkhassu jātijarābhibhūtaṁ.


pli: Uṭṭhehi vīra vijitasaṅgāma,


pli: Satthavāha aṇaṇa vicara loke;


pli: Desassu bhagavā dhammaṁ,


pli: Aññātāro bhavissantī”ti.


pli: Atha kho bhagavā brahmuno ca ajjhesanaṁ viditvā sattesu ca kāruññataṁ paṭicca buddhacakkhunā lokaṁ volokesi.


pli: Addasā kho bhagavā buddhacakkhunā lokaṁ volokento satte apparajakkhe mahārajakkhe tikkhindriye mudindriye svākāre dvākāre suviññāpaye duviññāpaye, appekacce paralokavajjabhayadassāvine viharante, appekacce na paralokavajjabhayadassāvine viharante.


pli: Seyyathāpi nāma uppaliniyaṁ vā paduminiyaṁ vā puṇḍarīkiniyaṁ vā appekaccāni uppalāni vā padumāni vā puṇḍarīkāni vā udake jātāni udake saṁvaḍḍhāni udakānuggatāni anto nimuggaposīni, appekaccāni uppalāni vā padumāni vā puṇḍarīkāni vā udake jātāni udake saṁvaḍḍhāni samodakaṁ ṭhitāni, appekaccāni uppalāni vā padumāni vā puṇḍarīkāni vā udake jātāni udake saṁvaḍḍhāni udakaṁ accuggamma ṭhitāni anupalittāni udakena;


pli: evamevaṁ bhagavā buddhacakkhunā lokaṁ volokento addasa satte apparajakkhe mahārajakkhe tikkhindriye mudindriye svākāre dvākāre suviññāpaye duviññāpaye, appekacce paralokavajjabhayadassāvine viharante, appekacce na paralokavajjabhayadassāvine viharante;


pli: disvāna brahmānaṁ sahampatiṁ gāthāya paccabhāsi—


pli: “Apārutā tesaṁ amatassa dvārā,


pli: Ye sotavanto pamuñcantu saddhaṁ;


pli: Vihiṁsasaññī paguṇaṁ na bhāsiṁ,


pli: Dhammaṁ paṇītaṁ manujesu brahme”ti.


pli: Atha kho brahmā sahampati—


pli: “katāvakāso khomhi bhagavatā dhammadesanāyā”ti bhagavantaṁ abhivādetvā padakkhiṇaṁ katvā tatthevantaradhāyi.


pli: Brahmayācanakathā niṭṭhitā.


pli: 6. Pañcavaggiyakathā


pli: Atha kho bhagavato etadahosi—


pli: “kassa nu kho ahaṁ paṭhamaṁ dhammaṁ deseyyaṁ?


pli: Ko imaṁ dhammaṁ khippameva ājānissatī”ti?


pli: “ayaṁ kho āḷāro kālāmo paṇḍito byatto medhāvī dīgharattaṁ apparajakkhajātiko;


pli: yannūnāhaṁ āḷārassa kālāmassa paṭhamaṁ dhammaṁ deseyyaṁ, so imaṁ dhammaṁ khippameva ājānissatī”ti.


pli: Atha kho antarahitā devatā bhagavato ārocesi—“sattāhakālaṅkato, bhante, āḷāro kālāmo”ti.


pli: Bhagavatopi kho ñāṇaṁ udapādi—“sattāhakālaṅkato āḷāro kālāmo”ti.


pli: “mahājāniyo kho āḷāro kālāmo;


pli: sace hi so imaṁ dhammaṁ suṇeyya, khippameva ājāneyyā”ti.


pli: “ayaṁ kho udako rāmaputto paṇḍito byatto medhāvī dīgharattaṁ apparajakkhajātiko;


pli: yannūnāhaṁ udakassa rāmaputtassa paṭhamaṁ dhammaṁ deseyyaṁ, so imaṁ dhammaṁ khippameva ājānissatī”ti.


pli: Atha kho antarahitā devatā bhagavato ārocesi—“abhidosakālaṅkato, bhante, udako rāmaputto”ti.


pli: Bhagavatopi kho ñāṇaṁ udapādi—“abhidosakālaṅkato udako rāmaputto”ti.


pli: “mahājāniyo kho udako rāmaputto;


pli: “bahukārā kho me pañcavaggiyā bhikkhū, ye maṁ padhānapahitattaṁ upaṭṭhahiṁsu;


pli: yannūnāhaṁ pañcavaggiyānaṁ bhikkhūnaṁ paṭhamaṁ dhammaṁ deseyyan”ti.


pli: “kahaṁ nu kho etarahi pañcavaggiyā bhikkhū viharantī”ti?


pli: Addasā kho bhagavā dibbena cakkhunā visuddhena atikkantamānusakena pañcavaggiye bhikkhū bārāṇasiyaṁ viharante isipatane migadāye.


pli: Atha kho bhagavā uruvelāyaṁ yathābhirantaṁ viharitvā yena bārāṇasī tena cārikaṁ pakkāmi.


pli: Addasā kho upako ājīvako bhagavantaṁ antarā ca gayaṁ antarā ca bodhiṁ addhānamaggappaṭipannaṁ, disvāna bhagavantaṁ etadavoca—


pli: “vippasannāni kho te, āvuso, indriyāni, parisuddho chavivaṇṇo pariyodāto.


pli: Kaṁsi tvaṁ, āvuso, uddissa pabbajito?


pli: Ko vā te satthā?


pli: Kassa vā tvaṁ dhammaṁ rocesī”ti?


pli: Evaṁ vutte, bhagavā upakaṁ ājīvakaṁ gāthāhi ajjhabhāsi—


pli: “Sabbābhibhū sabbavidūhamasmi,


pli: Sabbesu dhammesu anūpalitto;


pli: Sabbañjaho taṇhākkhaye vimutto,


pli: Sayaṁ abhiññāya kamuddiseyyaṁ.


pli: Na me ācariyo atthi,


pli: sadiso me na vijjati;


pli: Sadevakasmiṁ lokasmiṁ,


pli: natthi me paṭipuggalo.


pli: Ahañhi arahā loke,


pli: ahaṁ satthā anuttaro;


pli: Ekomhi sammāsambuddho,


pli: sītibhūtosmi nibbuto.


pli: Dhammacakkaṁ pavattetuṁ,


pli: Gacchāmi kāsinaṁ puraṁ;


pli: Andhībhūtasmiṁ lokasmiṁ,


pli: Āhañchaṁ amatadundubhin”ti.


pli: “Yathā kho tvaṁ, āvuso, paṭijānāsi, arahasi anantajino”ti.


pli: “Mādisā ve jinā honti,


pli: ye pattā āsavakkhayaṁ;


pli: Jitā me pāpakā dhammā,


pli: tasmāhamupaka jino”ti.


pli: Evaṁ vutte, upako ājīvako hupeyyapāvusoti vatvā sīsaṁ okampetvā ummaggaṁ gahetvā pakkāmi.


pli: Atha kho bhagavā anupubbena cārikaṁ caramāno yena bārāṇasī isipatanaṁ migadāyo, yena pañcavaggiyā bhikkhū tenupasaṅkami.


pli: Addasaṁsu kho pañcavaggiyā bhikkhū bhagavantaṁ dūratova āgacchantaṁ;


pli: disvāna aññamaññaṁ katikaṁ saṇṭhapesuṁ—


pli: “ayaṁ, āvuso, samaṇo gotamo āgacchati, bāhulliko padhānavibbhanto āvatto bāhullāya.


pli: So neva abhivādetabbo, na paccuṭṭhātabbo, nāssa pattacīvaraṁ paṭiggahetabbaṁ;


pli: api ca kho āsanaṁ ṭhapetabbaṁ, sace so ākaṅkhissati nisīdissatī”ti.


pli: Yathā yathā kho bhagavā pañcavaggiye bhikkhū upasaṅkamati tathā tathā pañcavaggiyā bhikkhū nāsakkhiṁsu sakāya katikāya saṇṭhātuṁ.


pli: Asaṇṭhahantā bhagavantaṁ paccuggantvā eko bhagavato pattacīvaraṁ paṭiggahesi, eko āsanaṁ paññapesi, eko pādodakaṁ, eko pādapīṭhaṁ, eko pādakaṭhalikaṁ upanikkhipi.


pli: Nisīdi bhagavā paññatte āsane;


pli: nisajja kho bhagavā pāde pakkhālesi.


pli: Apissu bhagavantaṁ nāmena ca āvusovādena ca samudācaranti.


pli: Evaṁ vutte, bhagavā pañcavaggiye bhikkhū etadavoca—


pli: “mā, bhikkhave, tathāgataṁ nāmena ca āvusovādena ca samudācaratha.


pli: Arahaṁ, bhikkhave, tathāgato sammāsambuddho, odahatha, bhikkhave, sotaṁ, amatamadhigataṁ, ahamanusāsāmi, ahaṁ dhammaṁ desemi.


pli: Yathānusiṭṭhaṁ tathā paṭipajjamānā nacirasseva—


pli: yassatthāya kulaputtā sammadeva agārasmā anagāriyaṁ pabbajanti, tadanuttaraṁ—


pli: brahmacariyapariyosānaṁ diṭṭheva dhamme sayaṁ abhiññā sacchikatvā upasampajja viharissathā”ti.


pli: Evaṁ vutte, pañcavaggiyā bhikkhū bhagavantaṁ etadavocuṁ—


pli: “tāyapi kho tvaṁ, āvuso gotama, iriyāya, tāya paṭipadāya, tāya dukkarakārikāya nevajjhagā uttari manussadhammā alamariyañāṇadassanavisesaṁ, kiṁ pana tvaṁ etarahi, bāhulliko padhānavibbhanto āvatto bāhullāya, adhigamissasi uttari manussadhammā alamariyañāṇadassanavisesan”ti?


pli: “na, bhikkhave, tathāgato bāhulliko, na padhānavibbhanto, na āvatto bāhullāya;


pli: arahaṁ, bhikkhave, tathāgato sammāsambuddho.


pli: Odahatha, bhikkhave, sotaṁ, amatamadhigataṁ ahamanusāsāmi, ahaṁ dhammaṁ desemi.


pli: Dutiyampi kho pañcavaggiyā bhikkhū bhagavantaṁ etadavocuṁ …pe….


pli: Dutiyampi kho bhagavā pañcavaggiye bhikkhū etadavoca …pe….


pli: Tatiyampi kho pañcavaggiyā bhikkhū bhagavantaṁ etadavocuṁ—


pli: Evaṁ vutte bhagavā pañcavaggiye bhikkhū etadavoca—


pli: “abhijānātha me no tumhe, bhikkhave, ito pubbe evarūpaṁ pabhāvitametan”ti?


pli: “No hetaṁ, bhante”.


pli: “Arahaṁ, bhikkhave, tathāgato sammāsambuddho, odahatha, bhikkhave, sotaṁ, amatamadhigataṁ ahamanusāsāmi, ahaṁ dhammaṁ desemi.


pli: Asakkhi kho bhagavā pañcavaggiye bhikkhū saññāpetuṁ.


pli: Atha kho pañcavaggiyā bhikkhū bhagavantaṁ sussūsiṁsu, sotaṁ odahiṁsu, aññā cittaṁ upaṭṭhāpesuṁ.


pli: Atha kho bhagavā pañcavaggiye bhikkhū āmantesi—


pli: “Dveme, bhikkhave, antā pabbajitena na sevitabbā.


pli: Katame dve?


pli: Yo cāyaṁ kāmesu kāmasukhallikānuyogo hīno gammo pothujjaniko anariyo anatthasaṁhito, yo cāyaṁ attakilamathānuyogo dukkho anariyo anatthasaṁhito.


pli: Ete kho, bhikkhave, ubho ante anupagamma majjhimā paṭipadā tathāgatena abhisambuddhā cakkhukaraṇī ñāṇakaraṇī upasamāya abhiññāya sambodhāya nibbānāya saṁvattati.


pli: Katamā ca sā, bhikkhave, majjhimā paṭipadā tathāgatena abhisambuddhā, cakkhukaraṇī ñāṇakaraṇī upasamāya abhiññāya sambodhāya nibbānāya saṁvattati?


pli: Ayameva ariyo aṭṭhaṅgiko maggo, seyyathidaṁ—


pli: sammādiṭṭhi, sammāsaṅkappo, sammāvācā, sammākammanto, sammāājīvo, sammāvāyāmo, sammāsati, sammāsamādhi.


pli: Ayaṁ kho sā, bhikkhave, majjhimā paṭipadā tathāgatena abhisambuddhā, cakkhukaraṇī ñāṇakaraṇī upasamāya abhiññāya sambodhāya nibbānāya saṁvattati.


pli: Idaṁ kho pana, bhikkhave, dukkhaṁ ariyasaccaṁ.


pli: Jātipi dukkhā, jarāpi dukkhā, byādhipi dukkho, maraṇampi dukkhaṁ, appiyehi sampayogo dukkho, piyehi vippayogo dukkho, yampicchaṁ na labhati tampi dukkhaṁ.


pli: Idaṁ kho pana, bhikkhave, dukkhasamudayaṁ ariyasaccaṁ—


pli: yāyaṁ taṇhā ponobbhavikā nandīrāgasahagatā tatratatrābhinandinī, seyyathidaṁ—


pli: kāmataṇhā, bhavataṇhā, vibhavataṇhā.


pli: Idaṁ kho pana, bhikkhave, dukkhanirodhaṁ ariyasaccaṁ—


pli: yo tassāyeva taṇhāya asesavirāganirodho, cāgo, paṭinissaggo, mutti, anālayo.


pli: Idaṁ kho pana, bhikkhave, dukkhanirodhagāminī paṭipadā ariyasaccaṁ—


pli: ayameva ariyo aṭṭhaṅgiko maggo, seyyathidaṁ—


pli: Idaṁ dukkhaṁ ariyasaccanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Taṁ kho panidaṁ dukkhaṁ ariyasaccaṁ pariññeyyanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Taṁ kho panidaṁ dukkhaṁ ariyasaccaṁ pariññātanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Idaṁ dukkhasamudayaṁ ariyasaccanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Taṁ kho panidaṁ dukkhasamudayaṁ ariyasaccaṁ pahātabbanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Taṁ kho panidaṁ dukkhasamudayaṁ ariyasaccaṁ pahīnanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Idaṁ dukkhanirodhaṁ ariyasaccanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Taṁ kho panidaṁ dukkhanirodhaṁ ariyasaccaṁ sacchikātabbanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Taṁ kho panidaṁ dukkhanirodhaṁ ariyasaccaṁ sacchikatanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Idaṁ dukkhanirodhagāminī paṭipadā ariyasaccanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Taṁ kho panidaṁ dukkhanirodhagāminī paṭipadā ariyasaccaṁ bhāvetabbanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Taṁ kho panidaṁ dukkhanirodhagāminī paṭipadā ariyasaccaṁ bhāvitanti me, bhikkhave, pubbe ananussutesu dhammesu cakkhuṁ udapādi, ñāṇaṁ udapādi, paññā udapādi, vijjā udapādi, āloko udapādi.


pli: Yāvakīvañca me, bhikkhave, imesu catūsu ariyasaccesu evaṁ tiparivaṭṭaṁ dvādasākāraṁ yathābhūtaṁ ñāṇadassanaṁ na suvisuddhaṁ ahosi, neva tāvāhaṁ, bhikkhave, sadevake loke samārake sabrahmake sassamaṇabrāhmaṇiyā pajāya sadevamanussāya anuttaraṁ sammāsambodhiṁ abhisambuddhoti paccaññāsiṁ.


pli: Yato ca kho me, bhikkhave, imesu catūsu ariyasaccesu evaṁ tiparivaṭṭaṁ dvādasākāraṁ yathābhūtaṁ ñāṇadassanaṁ suvisuddhaṁ ahosi, athāhaṁ, bhikkhave, sadevake loke samārake sabrahmake sassamaṇabrāhmaṇiyā pajāya sadevamanussāya anuttaraṁ sammāsambodhiṁ abhisambuddhoti paccaññāsiṁ.


pli: Ñāṇañca pana me dassanaṁ udapādi—


pli: akuppā me vimutti, ayamantimā jāti, natthi dāni punabbhavo”ti.


pli: Idamavoca bhagavā attamanā pañcavaggiyā bhikkhū bhagavato bhāsitaṁ abhinandunti.


pli: Imasmiñca pana veyyākaraṇasmiṁ bhaññamāne āyasmato koṇḍaññassa virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Pavattite ca pana bhagavatā dhammacakke, bhummā devā saddamanussāvesuṁ—


pli: “etaṁ bhagavatā bārāṇasiyaṁ isipatane migadāye anuttaraṁ dhammacakkaṁ pavattitaṁ, appaṭivattiyaṁ samaṇena vā brāhmaṇena vā devena vā mārena vā brahmunā vā kenaci vā lokasmin”ti.


pli: Bhummānaṁ devānaṁ saddaṁ sutvā cātumahārājikā devā saddamanussāvesuṁ …pe…


pli: cātumahārājikānaṁ devānaṁ saddaṁ sutvā tāvatiṁsā devā …pe…


pli: yāmā devā …pe…


pli: tusitā devā …pe…


pli: nimmānaratī devā …pe…


pli: paranimmitavasavattī devā …pe…


pli: brahmakāyikā devā saddamanussāvesuṁ—


pli: “etaṁ bhagavatā bārāṇasiyaṁ isipatane migadāye anuttaraṁ dhammacakkaṁ pavattitaṁ appaṭivattiyaṁ samaṇena vā brāhmaṇena vā devena vā mārena vā brahmunā vā kenaci vā lokasmin”ti.


pli: Itiha tena khaṇena, tena layena, tena muhuttena yāva brahmalokā saddo abbhuggacchi.


pli: Ayañca dasasahassilokadhātu saṅkampi sampakampi sampavedhi;


pli: appamāṇo ca uḷāro obhāso loke pāturahosi, atikkamma devānaṁ devānubhāvaṁ.


pli: Atha kho bhagavā imaṁ udānaṁ udānesi—


pli: “aññāsi vata bho koṇḍañño, aññāsi vata bho koṇḍañño”ti.


pli: Iti hidaṁ āyasmato koṇḍaññassa “aññāsikoṇḍañño” tveva nāmaṁ ahosi.


pli: Atha kho āyasmā aññāsikoṇḍañño diṭṭhadhammo pattadhammo viditadhammo pariyogāḷhadhammo tiṇṇavicikiccho vigatakathaṅkatho vesārajjappatto aparappaccayo satthusāsane bhagavantaṁ etadavoca—


pli: “labheyyāhaṁ, bhante, bhagavato santike pabbajjaṁ, labheyyaṁ upasampadan”ti.


pli: “Ehi bhikkhū”ti bhagavā avoca—


pli: “svākkhāto dhammo, cara brahmacariyaṁ sammā dukkhassa antakiriyāyā”ti.


pli: Sāva tassa āyasmato upasampadā ahosi.


pli: Atha kho bhagavā tadavasese bhikkhū dhammiyā kathāya ovadi anusāsi.


pli: Atha kho āyasmato ca vappassa āyasmato ca bhaddiyassa bhagavatā dhammiyā kathāya ovadiyamānānaṁ anusāsiyamānānaṁ virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Te diṭṭhadhammā pattadhammā viditadhammā pariyogāḷhadhammā tiṇṇavicikicchā vigatakathaṅkathā vesārajjappattā aparappaccayā satthusāsane bhagavantaṁ etadavocuṁ—


pli: “labheyyāma mayaṁ, bhante, bhagavato santike pabbajjaṁ, labheyyāma upasampadan”ti.


pli: “Etha bhikkhavo”ti bhagavā avoca—


pli: “svākkhāto dhammo, caratha brahmacariyaṁ sammā dukkhassa antakiriyāyā”ti.


pli: Sāva tesaṁ āyasmantānaṁ upasampadā ahosi.


pli: Atha kho bhagavā tadavasese bhikkhū nīhārabhatto dhammiyā kathāya ovadi anusāsi.


pli: Yaṁ tayo bhikkhū piṇḍāya caritvā āharanti, tena chabbaggo yāpeti.


pli: Atha kho āyasmato ca mahānāmassa āyasmato ca assajissa bhagavatā dhammiyā kathāya ovadiyamānānaṁ anusāsiyamānānaṁ virajaṁ vītamalaṁ dhammacakkhuṁ udapādi—


pli: Atha kho bhagavā pañcavaggiye bhikkhū āmantesi—


pli: “Rūpaṁ, bhikkhave, anattā.


pli: Rūpañca hidaṁ, bhikkhave, attā abhavissa, nayidaṁ rūpaṁ ābādhāya saṁvatteyya, labbhetha ca rūpe—


pli: ‘evaṁ me rūpaṁ hotu, evaṁ me rūpaṁ mā ahosī’ti.


pli: Yasmā ca kho, bhikkhave, rūpaṁ anattā, tasmā rūpaṁ ābādhāya saṁvattati, na ca labbhati rūpe—


pli: Vedanā anattā.


pli: Vedanā ca hidaṁ, bhikkhave, attā abhavissa, nayidaṁ vedanā ābādhāya saṁvatteyya, labbhetha ca vedanāya—


pli: ‘evaṁ me vedanā hotu, evaṁ me vedanā mā ahosī’ti.


pli: Yasmā ca kho, bhikkhave, vedanā anattā, tasmā vedanā ābādhāya saṁvattati, na ca labbhati vedanāya—


pli: Saññā anattā.


pli: Saññā ca hidaṁ, bhikkhave, attā abhavissa, nayidaṁ saññā ābādhāya saṁvatteyya, labbhetha ca saññāya—


pli: ‘evaṁ me saññā hotu, evaṁ me saññā mā ahosī’ti.


pli: Yasmā ca kho, bhikkhave, saññā anattā, tasmā saññā ābādhāya saṁvattati, na ca labbhati saññāya—


pli: Saṅkhārā anattā.


pli: Saṅkhārā ca hidaṁ, bhikkhave, attā abhavissaṁsu, nayidaṁ saṅkhārā ābādhāya saṁvatteyyuṁ, labbhetha ca saṅkhāresu—


pli: ‘evaṁ me saṅkhārā hontu, evaṁ me saṅkhārā mā ahesun’ti.


pli: Yasmā ca kho, bhikkhave, saṅkhārā anattā, tasmā saṅkhārā ābādhāya saṁvattanti, na ca labbhati saṅkhāresu—


pli: Viññāṇaṁ anattā.


pli: Viññāṇañca hidaṁ, bhikkhave, attā abhavissa, nayidaṁ viññāṇaṁ ābādhāya saṁvatteyya, labbhetha ca viññāṇe—


pli: ‘evaṁ me viññāṇaṁ hotu, evaṁ me viññāṇaṁ mā ahosī’ti.


pli: Yasmā ca kho, bhikkhave, viññāṇaṁ anattā, tasmā viññāṇaṁ ābādhāya saṁvattati, na ca labbhati viññāṇe—


pli: Taṁ kiṁ maññatha, bhikkhave, rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ—


pli: etaṁ mama, esohamasmi, eso me attā”ti?


pli: “No hetaṁ, bhante”.


pli: “Vedanā niccā vā aniccā vā”ti?


pli: “Aniccā, bhante”.


pli: “Saññā niccā vā aniccā vā”ti?


pli: “Saṅkhārā niccā vā aniccā vā”ti?


pli: “Viññāṇaṁ niccaṁ vā aniccaṁ vā”ti?


pli: “Tasmātiha, bhikkhave, yaṁ kiñci rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ—


pli: netaṁ mama, nesohamasmi, na meso attāti—


pli: evametaṁ yathābhūtaṁ sammappaññāya daṭṭhabbaṁ.


pli: Yā kāci vedanā atītānāgatapaccuppannā ajjhattaṁ vā bahiddhā vā oḷārikā vā sukhumā vā hīnā vā paṇītā vā yā dūre santike vā, sabbā vedanā—


pli: Yā kāci saññā atītānāgatapaccuppannā ajjhattaṁ vā bahiddhā vā oḷārikā vā sukhumā vā hīnā vā paṇītā vā yā dūre santike vā, sabbā saññā—


pli: Ye keci saṅkhārā atītānāgatapaccuppannā ajjhattaṁ vā bahiddhā vā oḷārikā vā sukhumā vā hīnā vā paṇītā vā ye dūre santike vā, sabbe saṅkhārā—


pli: Yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ—


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi nibbindati, saññāyapi nibbindati, saṅkhāresupi nibbindati, viññāṇasmimpi nibbindati;


pli: nibbindaṁ virajjati;


pli: virāgā vimuccati;


pli: vimuttasmiṁ vimuttamiti ñāṇaṁ hoti, ‘khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Idamavoca bhagavā.


pli: Attamanā pañcavaggiyā bhikkhū bhagavato bhāsitaṁ abhinandunti.


pli: Imasmiñca pana veyyākaraṇasmiṁ bhaññamāne pañcavaggiyānaṁ bhikkhūnaṁ anupādāya āsavehi cittāni vimucciṁsu.


pli: Tena kho pana samayena cha loke arahanto honti.


pli: Pañcavaggiyakathā niṭṭhitā.


pli: Paṭhamabhāṇavāro.


pli: 7. Pabbajjākathā


pli: Tena kho pana samayena bārāṇasiyaṁ yaso nāma kulaputto seṭṭhiputto sukhumālo hoti.


pli: Tassa tayo pāsādā honti—


pli: eko hemantiko, eko gimhiko, eko vassiko.


pli: So vassike pāsāde cattāro māse nippurisehi tūriyehi paricārayamāno na heṭṭhāpāsādaṁ orohati.


pli: Atha kho yasassa kulaputtassa pañcahi kāmaguṇehi samappitassa samaṅgībhūtassa paricārayamānassa paṭikacceva niddā okkami, parijanassapi niddā okkami, sabbarattiyo ca telapadīpo jhāyati.


pli: Atha kho yaso kulaputto paṭikacceva pabujjhitvā addasa sakaṁ parijanaṁ supantaṁ—


pli: aññissā kacche vīṇaṁ, aññissā kaṇṭhe mudiṅgaṁ, aññissā kacche āḷambaraṁ, aññaṁ vikesikaṁ, aññaṁ vikkheḷikaṁ, aññā vippalapantiyo, hatthappattaṁ susānaṁ maññe.


pli: Disvānassa ādīnavo pāturahosi, nibbidāya cittaṁ saṇṭhāsi.


pli: Atha kho yaso kulaputto udānaṁ udānesi—


pli: “upaddutaṁ vata bho, upassaṭṭhaṁ vata bho”ti.


pli: Atha kho yaso kulaputto suvaṇṇapādukāyo ārohitvā yena nivesanadvāraṁ tenupasaṅkami.


pli: Amanussā dvāraṁ vivariṁsu—


pli: “mā yasassa kulaputtassa koci antarāyamakāsi agārasmā anagāriyaṁ pabbajjāyā”ti.


pli: Atha kho yaso kulaputto yena nagaradvāraṁ tenupasaṅkami.


pli: Atha kho yaso kulaputto yena isipatanaṁ migadāyo tenupasaṅkami.


pli: Tena kho pana samayena bhagavā rattiyā paccūsasamayaṁ paccuṭṭhāya ajjhokāse caṅkamati.


pli: Addasā kho bhagavā yasaṁ kulaputtaṁ dūratova āgacchantaṁ, disvāna caṅkamā orohitvā paññatte āsane nisīdi.


pli: Atha kho yaso kulaputto bhagavato avidūre udānaṁ udānesi—


pli: Atha kho bhagavā yasaṁ kulaputtaṁ etadavoca—


pli: “idaṁ kho, yasa, anupaddutaṁ, idaṁ anupassaṭṭhaṁ.


pli: Ehi, yasa, nisīda, dhammaṁ te desessāmī”ti.


pli: Atha kho yaso kulaputto—


pli: “idaṁ kira anupaddutaṁ, idaṁ anupassaṭṭhan”ti haṭṭho udaggo suvaṇṇapādukāhi orohitvā yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinnassa kho yasassa kulaputtassa bhagavā anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ, kāmānaṁ ādīnavaṁ okāraṁ saṅkilesaṁ, nekkhamme ānisaṁsaṁ pakāsesi.


pli: Yadā bhagavā aññāsi yasaṁ kulaputtaṁ kallacittaṁ, muducittaṁ, vinīvaraṇacittaṁ, udaggacittaṁ, pasannacittaṁ, atha yā buddhānaṁ sāmukkaṁsikā dhammadesanā taṁ pakāsesi—


pli: dukkhaṁ, samudayaṁ, nirodhaṁ, maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evameva yasassa kulaputtassa tasmiṁyeva āsane virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Atha kho yasassa kulaputtassa mātā pāsādaṁ abhiruhitvā yasaṁ kulaputtaṁ apassantī yena seṭṭhi gahapati tenupasaṅkami, upasaṅkamitvā seṭṭhiṁ gahapatiṁ etadavoca—


pli: “putto te, gahapati, yaso na dissatī”ti.


pli: Atha kho seṭṭhi gahapati catuddisā assadūte uyyojetvā sāmaṁyeva yena isipatanaṁ migadāyo tenupasaṅkami.


pli: Addasā kho seṭṭhi gahapati suvaṇṇapādukānaṁ nikkhepaṁ, disvāna taṁyeva anugamāsi.


pli: Addasā kho bhagavā seṭṭhiṁ gahapatiṁ dūratova āgacchantaṁ, disvāna bhagavato etadahosi—


pli: “yannūnāhaṁ tathārūpaṁ iddhābhisaṅkhāraṁ abhisaṅkhareyyaṁ yathā seṭṭhi gahapati idha nisinno idha nisinnaṁ yasaṁ kulaputtaṁ na passeyyā”ti.


pli: Atha kho bhagavā tathārūpaṁ iddhābhisaṅkhāraṁ abhisaṅkharesi.


pli: Atha kho seṭṭhi gahapati yena bhagavā tenupasaṅkami, upasaṅkamitvā bhagavantaṁ etadavoca—


pli: “api, bhante, bhagavā yasaṁ kulaputtaṁ passeyyā”ti?


pli: “Tena hi, gahapati, nisīda, appeva nāma idha nisinno idha nisinnaṁ yasaṁ kulaputtaṁ passeyyāsī”ti.


pli: Atha kho seṭṭhi gahapati—


pli: “idheva kirāhaṁ nisinno idha nisinnaṁ yasaṁ kulaputtaṁ passissāmī”ti haṭṭho udaggo bhagavantaṁ abhivādetvā ekamantaṁ nisīdi.


pli: Ekamantaṁ nisinnassa kho seṭṭhissa gahapatissa bhagavā anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ, kāmānaṁ ādīnavaṁ okāraṁ saṅkilesaṁ, nekkhamme ānisaṁsaṁ pakāsesi.


pli: Yadā bhagavā aññāsi seṭṭhiṁ gahapatiṁ kallacittaṁ, muducittaṁ, vinīvaraṇacittaṁ, udaggacittaṁ, pasannacittaṁ, atha yā buddhānaṁ sāmukkaṁsikā dhammadesanā, taṁ pakāsesi—


pli: dukkhaṁ, samudayaṁ, nirodhaṁ, maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evameva seṭṭhissa gahapatissa tasmiṁyeva āsane virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Atha kho seṭṭhi gahapati diṭṭhadhammo pattadhammo viditadhammo pariyogāḷhadhammo tiṇṇavicikiccho vigatakathaṅkatho vesārajjappatto aparappaccayo satthusāsane bhagavantaṁ etadavoca—


pli: “abhikkantaṁ, bhante, abhikkantaṁ, bhante.


pli: Seyyathāpi, bhante, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya—


pli: ‘cakkhumanto rūpāni dakkhantī’ti;


pli: evamevaṁ bhagavatā anekapariyāyena dhammo pakāsito.


pli: Esāhaṁ, bhante, bhagavantaṁ saraṇaṁ gacchāmi, dhammañca, bhikkhusaṅghañca.


pli: Upāsakaṁ maṁ bhagavā dhāretu ajjatagge pāṇupetaṁ saraṇaṁ gatan”ti.


pli: Sova loke paṭhamaṁ upāsako ahosi tevāciko.


pli: Atha kho yasassa kulaputtassa pituno dhamme desiyamāne yathādiṭṭhaṁ yathāviditaṁ bhūmiṁ paccavekkhantassa anupādāya āsavehi cittaṁ vimucci.


pli: Atha kho bhagavato etadahosi—


pli: “yasassa kho kulaputtassa pituno dhamme desiyamāne yathādiṭṭhaṁ yathāviditaṁ bhūmiṁ paccavekkhantassa anupādāya āsavehi cittaṁ vimuttaṁ.


pli: Abhabbo kho yaso kulaputto hīnāyāvattitvā kāme paribhuñjituṁ, seyyathāpi pubbe agārikabhūto;


pli: yannūnāhaṁ taṁ iddhābhisaṅkhāraṁ paṭippassambheyyan”ti.


pli: Atha kho bhagavā taṁ iddhābhisaṅkhāraṁ paṭippassambhesi.


pli: Addasā kho seṭṭhi gahapati yasaṁ kulaputtaṁ nisinnaṁ disvāna, yasaṁ kulaputtaṁ etadavoca—


pli: “mātā te, tāta yasa, paridevasokasamāpannā, dehi mātuyā jīvitan”ti.


pli: Atha kho yaso kulaputto bhagavantaṁ ullokesi.


pli: Atha kho bhagavā seṭṭhiṁ gahapatiṁ etadavoca—


pli: “taṁ kiṁ maññasi, gahapati, yassa sekkhena ñāṇena sekkhena dassanena dhammo diṭṭho vidito seyyathāpi tayā, tassa yathādiṭṭhaṁ yathāviditaṁ bhūmiṁ paccavekkhantassa anupādāya āsavehi cittaṁ vimuttaṁ.


pli: Bhabbo nu kho so, gahapati, hīnāyāvattitvā kāme paribhuñjituṁ seyyathāpi pubbe agārikabhūto”ti?


pli: “No hetaṁ, bhante”.


pli: “Yasassa kho, gahapati, kulaputtassa sekkhena ñāṇena sekkhena dassanena dhammo diṭṭho vidito seyyathāpi tayā, tassa yathādiṭṭhaṁ yathāviditaṁ bhūmiṁ paccavekkhantassa anupādāya āsavehi cittaṁ vimuttaṁ.


pli: Abhabbo kho, gahapati, yaso kulaputto hīnāyāvattitvā kāme paribhuñjituṁ seyyathāpi pubbe agārikabhūto”ti.


pli: “Lābhā, bhante, yasassa kulaputtassa, suladdhaṁ, bhante, yasassa kulaputtassa, yathā yasassa kulaputtassa anupādāya āsavehi cittaṁ vimuttaṁ.


pli: Adhivāsetu me, bhante, bhagavā ajjatanāya bhattaṁ yasena kulaputtena pacchāsamaṇenā”ti.


pli: Adhivāsesi bhagavā tuṇhībhāvena.


pli: Atha kho seṭṭhi gahapati bhagavato adhivāsanaṁ viditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho yaso kulaputto acirapakkante seṭṭhimhi gahapatimhi bhagavantaṁ etadavoca—


pli: “labheyyāhaṁ, bhante, bhagavato santike pabbajjaṁ, labheyyaṁ upasampadan”ti.


pli: “Ehi bhikkhū”ti bhagavā avoca—


pli: “svākkhāto dhammo, cara brahmacariyaṁ sammā dukkhassa antakiriyāyā”ti.


pli: Sāva tassa āyasmato upasampadā ahosi.


pli: Tena kho pana samayena satta loke arahanto honti.


pli: Yasassa pabbajjā niṭṭhitā.


pli: Atha kho bhagavā pubbaṇhasamayaṁ nivāsetvā pattacīvaramādāya āyasmatā yasena pacchāsamaṇena yena seṭṭhissa gahapatissa nivesanaṁ tenupasaṅkami, upasaṅkamitvā paññatte āsane nisīdi.


pli: Atha kho āyasmato yasassa mātā ca purāṇadutiyikā ca yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Tāsaṁ bhagavā anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ, kāmānaṁ ādīnavaṁ okāraṁ saṅkilesaṁ, nekkhamme ānisaṁsaṁ pakāsesi.


pli: Yadā tā bhagavā aññāsi kallacittā, muducittā, vinīvaraṇacittā, udaggacittā, pasannacittā, atha yā buddhānaṁ sāmukkaṁsikā dhammadesanā taṁ pakāsesi—


pli: dukkhaṁ, samudayaṁ, nirodhaṁ, maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evameva tāsaṁ tasmiṁyeva āsane virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Tā diṭṭhadhammā pattadhammā viditadhammā pariyogāḷhadhammā tiṇṇavicikicchā vigatakathaṅkathā vesārajjappattā aparappaccayā satthusāsane bhagavantaṁ etadavocuṁ—


pli: “abhikkantaṁ, bhante, abhikkantaṁ, bhante …pe…


pli: etā mayaṁ, bhante, bhagavantaṁ saraṇaṁ gacchāma, dhammañca, bhikkhusaṅghañca.


pli: Upāsikāyo no bhagavā dhāretu ajjatagge pāṇupetā saraṇaṁ gatā”ti.


pli: Tā ca loke paṭhamaṁ upāsikā ahesuṁ tevācikā.


pli: Atha kho āyasmato yasassa mātā ca pitā ca purāṇadutiyikā ca bhagavantañca āyasmantañca yasaṁ paṇītena khādanīyena bhojanīyena sahatthā santappetvā sampavāretvā, bhagavantaṁ bhuttāviṁ onītapattapāṇiṁ, ekamantaṁ nisīdiṁsu.


pli: Atha kho bhagavā āyasmato yasassa mātarañca pitarañca purāṇadutiyikañca dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā pakkāmi.


pli: Assosuṁ kho āyasmato yasassa cattāro gihisahāyakā bārāṇasiyaṁ seṭṭhānuseṭṭhīnaṁ kulānaṁ puttā—


pli: vimalo, subāhu, puṇṇaji, gavampati—


pli: yaso kira kulaputto kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajitoti.


pli: Sutvāna nesaṁ etadahosi—


pli: “na hi nūna so orako dhammavinayo, na sā orakā pabbajjā, yattha yaso kulaputto kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajito”ti.


pli: Te yenāyasmā yaso tenupasaṅkamiṁsu, upasaṅkamitvā āyasmantaṁ yasaṁ abhivādetvā ekamantaṁ aṭṭhaṁsu.


pli: Atha kho āyasmā yaso te cattāro gihisahāyake ādāya yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā yaso bhagavantaṁ etadavoca—


pli: “ime me, bhante, cattāro gihisahāyakā bārāṇasiyaṁ seṭṭhānuseṭṭhīnaṁ kulānaṁ puttā—


pli: vimalo, subāhu, puṇṇaji, gavampati.


pli: Ime bhagavā ovadatu anusāsatū”ti.


pli: Tesaṁ bhagavā anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ kāmānaṁ ādīnavaṁ okāraṁ saṅkilesaṁ nekkhamme ānisaṁsaṁ pakāsesi.


pli: Yadā te bhagavā aññāsi kallacitte muducitte vinīvaraṇacitte udaggacitte pasannacitte, atha yā buddhānaṁ sāmukkaṁsikā dhammadesanā, taṁ pakāsesi dukkhaṁ samudayaṁ nirodhaṁ maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evameva tesaṁ tasmiṁyeva āsane virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Te diṭṭhadhammā pattadhammā viditadhammā pariyogāḷhadhammā tiṇṇavicikicchā vigatakathaṅkathā vesārajjappattā aparappaccayā satthusāsane bhagavantaṁ etadavocuṁ—


pli: “labheyyāma mayaṁ, bhante, bhagavato santike pabbajjaṁ, labheyyāma upasampadan”ti.


pli: “Etha bhikkhavo”ti bhagavā avoca—


pli: “svākkhāto dhammo, caratha brahmacariyaṁ sammā dukkhassa antakiriyāyā”ti.


pli: Sāva tesaṁ āyasmantānaṁ upasampadā ahosi.


pli: Atha kho bhagavā te bhikkhū dhammiyā kathāya ovadi anusāsi.


pli: Tesaṁ bhagavatā dhammiyā kathāya ovadiyamānānaṁ anusāsiyamānānaṁ anupādāya āsavehi cittāni vimucciṁsu.


pli: Tena kho pana samayena ekādasa loke arahanto honti.


pli: Catugihisahāyakapabbajjā niṭṭhitā.


pli: Assosuṁ kho āyasmato yasassa paññāsamattā gihisahāyakā jānapadā pubbānupubbakānaṁ kulānaṁ puttā—


pli: yaso kira kulaputto kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajitoti.


pli: Sutvāna nesaṁ etadahosi—


pli: “na hi nūna so orako dhammavinayo, na sā orakā pabbajjā, yattha yaso kulaputto kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajito”ti.


pli: Te yenāyasmā yaso tenupasaṅkamiṁsu, upasaṅkamitvā āyasmantaṁ yasaṁ abhivādetvā ekamantaṁ aṭṭhaṁsu.


pli: Atha kho āyasmā yaso te paññāsamatte gihisahāyake ādāya yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā yaso bhagavantaṁ etadavoca—


pli: “ime me, bhante, paññāsamattā gihisahāyakā jānapadā pubbānupubbakānaṁ kulānaṁ puttā.


pli: Ime bhagavā ovadatu anusāsatū”ti.


pli: Tesaṁ bhagavā anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ kāmānaṁ ādīnavaṁ okāraṁ saṅkilesaṁ nekkhamme ānisaṁsaṁ pakāsesi.


pli: Yadā te bhagavā aññāsi kallacitte muducitte vinīvaraṇacitte udaggacitte pasannacitte, atha yā buddhānaṁ sāmukkaṁsikā dhammadesanā, taṁ pakāsesi dukkhaṁ samudayaṁ nirodhaṁ maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evameva tesaṁ tasmiṁyeva āsane virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Te diṭṭhadhammā pattadhammā viditadhammā pariyogāḷhadhammā tiṇṇavicikicchā vigatakathaṅkathā vesārajjappattā aparappaccayā satthusāsane bhagavantaṁ etadavocuṁ—


pli: “labheyyāma mayaṁ, bhante, bhagavato santike pabbajjaṁ, labheyyāma upasampadan”ti.


pli: “Etha bhikkhavo”ti bhagavā avoca—


pli: “svākkhāto dhammo, caratha brahmacariyaṁ sammā dukkhassa antakiriyāyā”ti.


pli: Sāva tesaṁ āyasmantānaṁ upasampadā ahosi.


pli: Atha kho bhagavā te bhikkhū dhammiyā kathāya ovadi anusāsi.


pli: Tesaṁ bhagavatā dhammiyā kathāya ovadiyamānānaṁ anusāsiyamānānaṁ anupādāya āsavehi cittāni vimucciṁsu.


pli: Tena kho pana samayena ekasaṭṭhi loke arahanto honti.


pli: Paññāsagihisahāyakapabbajjā niṭṭhitā.


pli: 8. Mārakathā


pli: Atha kho bhagavā te bhikkhū āmantesi—


pli: “muttāhaṁ, bhikkhave, sabbapāsehi, ye dibbā ye ca mānusā.


pli: Tumhepi, bhikkhave, muttā sabbapāsehi, ye dibbā ye ca mānusā.


pli: Caratha, bhikkhave, cārikaṁ bahujanahitāya bahujanasukhāya lokānukampāya atthāya hitāya sukhāya devamanussānaṁ.


pli: Mā ekena dve agamittha.


pli: Desetha, bhikkhave, dhammaṁ ādikalyāṇaṁ majjhekalyāṇaṁ pariyosānakalyāṇaṁ sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ pakāsetha.


pli: Santi sattā apparajakkhajātikā, assavanatā dhammassa parihāyanti, bhavissanti dhammassa aññātāro.


pli: Ahampi, bhikkhave, yena uruvelā senānigamo tenupasaṅkamissāmi dhammadesanāyā”ti.


pli: Atha kho māro pāpimā yena bhagavā tenupasaṅkami, upasaṅkamitvā bhagavantaṁ gāthāya ajjhabhāsi—


pli: “Baddhosi sabbapāsehi,


pli: ye dibbā ye ca mānusā;


pli: Mahābandhanabaddhosi,


pli: na me samaṇa mokkhasī”ti.


pli: “Muttāhaṁ sabbapāsehi,


pli: Ye dibbā ye ca mānusā;


pli: Mahābandhanamuttomhi,


pli: Nihato tvamasi antakā”ti.


pli: “Antalikkhacaro pāso,


pli: yvāyaṁ carati mānaso;


pli: Tena taṁ bādhayissāmi,


pli: “Rūpā saddā rasā gandhā,


pli: Phoṭṭhabbā ca manoramā;


pli: Ettha me vigato chando,


pli: Atha kho māro pāpimā—


pli: “jānāti maṁ bhagavā, jānāti maṁ sugato”ti dukkhī dummano tatthevantaradhāyīti.


pli: Mārakathā niṭṭhitā.


pli: 9. Pabbajjūpasampadākathā


pli: Tena kho pana samayena bhikkhū nānādisā nānājanapadā pabbajjāpekkhe ca upasampadāpekkhe ca ānenti—


pli: “bhagavā ne pabbājessati upasampādessatī”ti.


pli: Tattha bhikkhū ceva kilamanti pabbajjāpekkhā ca upasampadāpekkhā ca.


pli: Atha kho bhagavato rahogatassa paṭisallīnassa evaṁ cetaso parivitakko udapādi—


pli: “etarahi kho bhikkhū nānādisā nānājanapadā pabbajjāpekkhe ca upasampadāpekkhe ca ānenti—


pli: ‘bhagavā ne pabbājessati upasampādessatī’ti.


pli: Yannūnāhaṁ bhikkhūnaṁ anujāneyyaṁ—


pli: tumheva dāni, bhikkhave, tāsu tāsu disāsu tesu tesu janapadesu pabbājetha upasampādethā”ti.


pli: Atha kho bhagavā sāyanhasamayaṁ paṭisallānā vuṭṭhito etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “idha mayhaṁ, bhikkhave, rahogatassa paṭisallīnassa evaṁ cetaso parivitakko udapādi—


pli: etarahi kho bhikkhū nānādisā nānājanapadā pabbajjāpekkhe ca upasampadāpekkhe ca ānenti—


pli: ‘bhagavā ne pabbājessati upasampādessatī’ti, Tattha bhikkhū ceva kilamanti pabbajjāpekkhā ca upasampadāpekkhā ca.


pli: Yannūnāhaṁ bhikkhūnaṁ anujāneyyaṁ tumheva dāni, bhikkhave, tāsu tāsu disāsu tesu tesu janapadesu pabbājetha upasampādethāti, Anujānāmi, bhikkhave, tumheva dāni tāsu tāsu disāsu tesu tesu janapadesu pabbājetha upasampādetha.


pli: Evañca pana, bhikkhave, pabbājetabbo upasampādetabbo—


pli: Paṭhamaṁ kesamassuṁ ohārāpetvā, kāsāyāni vatthāni acchādāpetvā, ekaṁsaṁ uttarāsaṅgaṁ kārāpetvā, bhikkhūnaṁ pāde vandāpetvā, ukkuṭikaṁ nisīdāpetvā, añjaliṁ paggaṇhāpetvā ‘evaṁ vadehī’ti vattabbo—


pli: ‘Buddhaṁ saraṇaṁ gacchāmi,


pli: Dhammaṁ saraṇaṁ gacchāmi,


pli: Saṅghaṁ saraṇaṁ gacchāmi.


pli: Dutiyampi buddhaṁ saraṇaṁ gacchāmi,


pli: Dutiyampi dhammaṁ saraṇaṁ gacchāmi,


pli: Dutiyampi saṅghaṁ saraṇaṁ gacchāmi.


pli: Tatiyampi buddhaṁ saraṇaṁ gacchāmi,


pli: Tatiyampi dhammaṁ saraṇaṁ gacchāmi,


pli: Tatiyampi saṅghaṁ saraṇaṁ gacchāmī’ti.


pli: Anujānāmi, bhikkhave, imehi tīhi saraṇagamanehi pabbajjaṁ upasampadan”ti.


pli: Tīhi saraṇagamanehi upasampadākathā niṭṭhitā.


pli: 10. Dutiyamārakathā


pli: Atha kho bhagavā vassaṁvuṭṭho bhikkhū āmantesi—


pli: “mayhaṁ kho, bhikkhave, yoniso manasikārā yoniso sammappadhānā anuttarā vimutti anuppattā, anuttarā vimutti sacchikatā.


pli: Tumhepi, bhikkhave, yoniso manasikārā yoniso sammappadhānā anuttaraṁ vimuttiṁ anupāpuṇātha, anuttaraṁ vimuttiṁ sacchikarothā”ti.


pli: Atha kho māro pāpimā yena bhagavā tenupasaṅkami, upasaṅkamitvā bhagavantaṁ gāthāya ajjhabhāsi—


pli: “Baddhosi mārapāsehi,


pli: ye dibbā ye ca mānusā;


pli: Mahābandhanabaddhosi,


pli: na me samaṇa mokkhasī”ti.


pli: “Muttāhaṁ mārapāsehi,


pli: Ye dibbā ye ca mānusā;


pli: Mahābandhanamuttomhi,


pli: Nihato tvamasi antakā”ti.


pli: Atha kho māro pāpimā—


pli: “jānāti maṁ bhagavā, jānāti maṁ sugato”ti dukkhī dummano tatthevantaradhāyi.


pli: Dutiyamārakathā niṭṭhitā.


pli: 11. Bhaddavaggiyavatthu


pli: Atha kho bhagavā bārāṇasiyaṁ yathābhirantaṁ viharitvā yena uruvelā tena cārikaṁ pakkāmi.


pli: Atha kho bhagavā maggā okkamma yena aññataro vanasaṇḍo tenupasaṅkami, upasaṅkamitvā taṁ vanasaṇḍaṁ ajjhogāhetvā aññatarasmiṁ rukkhamūle nisīdi.


pli: Tena kho pana samayena tiṁsamattā bhaddavaggiyā sahāyakā sapajāpatikā tasmiṁ vanasaṇḍe paricārenti.


pli: Ekassa pajāpati nāhosi;


pli: tassa atthāya vesī ānītā ahosi.


pli: Atha kho sā vesī tesu pamattesu paricārentesu bhaṇḍaṁ ādāya palāyittha.


pli: Atha kho te sahāyakā sahāyakassa veyyāvaccaṁ karontā, taṁ itthiṁ gavesantā, taṁ vanasaṇḍaṁ āhiṇḍantā addasaṁsu bhagavantaṁ aññatarasmiṁ rukkhamūle nisinnaṁ.


pli: Disvāna yena bhagavā tenupasaṅkamiṁsu, upasaṅkamitvā bhagavantaṁ etadavocuṁ—


pli: “api, bhante, bhagavā ekaṁ itthiṁ passeyyā”ti?


pli: “Kiṁ pana vo, kumārā, itthiyā”ti?


pli: “Idha mayaṁ, bhante, tiṁsamattā bhaddavaggiyā sahāyakā sapajāpatikā imasmiṁ vanasaṇḍe paricārimhā.


pli: Atha kho sā, bhante, vesī amhesu pamattesu paricārentesu bhaṇḍaṁ ādāya palāyittha.


pli: Te mayaṁ, bhante, sahāyakā sahāyakassa veyyāvaccaṁ karontā, taṁ itthiṁ gavesantā, imaṁ vanasaṇḍaṁ āhiṇḍāmā”ti.


pli: “Taṁ kiṁ maññatha vo, kumārā, katamaṁ nu kho tumhākaṁ varaṁ—


pli: yaṁ vā tumhe itthiṁ gaveseyyātha, yaṁ vā attānaṁ gaveseyyāthā”ti?


pli: “Etadeva, bhante, amhākaṁ varaṁ yaṁ mayaṁ attānaṁ gaveseyyāmā”ti.


pli: “Tena hi vo, kumārā, nisīdatha, dhammaṁ vo desessāmī”ti.


pli: “Evaṁ, bhante”ti kho te bhaddavaggiyā sahāyakā bhagavantaṁ abhivādetvā ekamantaṁ nisīdiṁsu.


pli: Tesaṁ bhagavā anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ kāmānaṁ ādīnavaṁ okāraṁ saṅkilesaṁ nekkhamme ānisaṁsaṁ pakāsesi.


pli: Yadā te bhagavā aññāsi kallacitte muducitte vinīvaraṇacitte udaggacitte pasannacitte, atha yā buddhānaṁ sāmukkaṁsikā dhammadesanā, taṁ pakāsesi dukkhaṁ samudayaṁ nirodhaṁ maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evameva tesaṁ tasmiṁyeva āsane virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Te diṭṭhadhammā pattadhammā viditadhammā pariyogāḷhadhammā tiṇṇavicikicchā vigatakathaṅkathā vesārajjappattā aparappaccayā satthusāsane bhagavantaṁ etadavocuṁ—


pli: “labheyyāma mayaṁ, bhante, bhagavato santike pabbajjaṁ, labheyyāma upasampadan”ti.


pli: “Etha bhikkhavo”ti bhagavā avoca—


pli: “svākkhāto dhammo, caratha brahmacariyaṁ sammā dukkhassa antakiriyāyā”ti.


pli: Sāva tesaṁ āyasmantānaṁ upasampadā ahosi.


pli: Dutiyabhāṇavāro.


pli: 12. Uruvelapāṭihāriyakathā


pli: Atha kho bhagavā anupubbena cārikaṁ caramāno yena uruvelā tadavasari.


pli: Tena kho pana samayena uruvelāyaṁ tayo jaṭilā paṭivasanti—


pli: Tesu uruvelakassapo jaṭilo pañcannaṁ jaṭilasatānaṁ nāyako hoti, vināyako aggo pamukho pāmokkho.


pli: Nadīkassapo jaṭilo tiṇṇaṁ jaṭilasatānaṁ nāyako hoti, vināyako aggo pamukho pāmokkho.


pli: Gayākassapo jaṭilo dvinnaṁ jaṭilasatānaṁ nāyako hoti, vināyako aggo pamukho pāmokkho.


pli: Atha kho bhagavā yena uruvelakassapassa jaṭilassa assamo tenupasaṅkami, upasaṅkamitvā uruvelakassapaṁ jaṭilaṁ etadavoca—


pli: “sace te, kassapa, agaru, vaseyyāma ekarattaṁ agyāgāre”ti?


pli: “Na kho me, mahāsamaṇa, garu, caṇḍettha nāgarājā iddhimā āsiviso ghoraviso, so taṁ mā viheṭhesī”ti.


pli: Dutiyampi kho bhagavā uruvelakassapaṁ jaṭilaṁ etadavoca—


pli: Tatiyampi kho bhagavā uruvelakassapaṁ jaṭilaṁ etadavoca—


pli: “Appeva maṁ na viheṭheyya, iṅgha tvaṁ, kassapa, anujānāhi agyāgāran”ti.


pli: “Vihara, mahāsamaṇa, yathāsukhan”ti.


pli: Atha kho bhagavā agyāgāraṁ pavisitvā tiṇasanthārakaṁ paññapetvā nisīdi pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: Addasā kho so nāgo bhagavantaṁ paviṭṭhaṁ, disvāna dummano padhūpāyi.


pli: Atha kho bhagavato etadahosi—


pli: “yannūnāhaṁ imassa nāgassa anupahacca chaviñca cammañca maṁsañca nhāruñca aṭṭhiñca aṭṭhimiñjañca tejasā tejaṁ pariyādiyeyyan”ti.


pli: Atha kho bhagavā tathārūpaṁ iddhābhisaṅkhāraṁ abhisaṅkharitvā padhūpāyi.


pli: Atha kho so nāgo makkhaṁ asahamāno pajjali.


pli: Bhagavāpi tejodhātuṁ samāpajjitvā pajjali.


pli: Ubhinnaṁ sajotibhūtānaṁ agyāgāraṁ ādittaṁ viya hoti sampajjalitaṁ sajotibhūtaṁ.


pli: Atha kho te jaṭilā agyāgāraṁ parivāretvā evamāhaṁsu—


pli: “abhirūpo vata bho mahāsamaṇo nāgena viheṭhiyatī”ti.


pli: Atha kho bhagavā tassā rattiyā accayena tassa nāgassa anupahacca chaviñca cammañca maṁsañca nhāruñca aṭṭhiñca aṭṭhimiñjañca tejasā tejaṁ pariyādiyitvā patte pakkhipitvā uruvelakassapassa jaṭilassa dassesi—


pli: “ayaṁ te, kassapa, nāgo pariyādinno assa tejasā tejo”ti.


pli: Atha kho uruvelakassapassa jaṭilassa etadahosi—


pli: “mahiddhiko kho mahāsamaṇo mahānubhāvo, yatra hi nāma caṇḍassa nāgarājassa iddhimato āsivisassa ghoravisassa tejasā tejaṁ pariyādiyissati, na tveva ca kho arahā yathā ahan”ti.


pli: Nerañjarāyaṁ bhagavā,


pli: Uruvelakassapaṁ jaṭilaṁ avoca;


pli: “Sace te kassapa agaru,


pli: Viharemu ajjaṇho aggisālamhī”ti.


pli: “Na kho me mahāsamaṇa garu,


pli: Phāsukāmova taṁ nivāremi;


pli: Caṇḍettha nāgarājā,


pli: Iddhimā āsiviso ghoraviso;


pli: So taṁ mā viheṭhesī”ti.


pli: “Appeva maṁ na viheṭheyya,


pli: Iṅgha tvaṁ kassapa anujānāhi agyāgāran”ti;


pli: Dinnanti naṁ viditvā,


pli: Abhīto pāvisi bhayamatīto.


pli: Disvā isiṁ paviṭṭhaṁ,


pli: Ahināgo dummano padhūpāyi;


pli: Sumanamanaso adhimano,


pli: Manussanāgopi tattha padhūpāyi.


pli: Makkhañca asahamāno,


pli: Ahināgo pāvakova pajjali;


pli: Tejodhātusukusalo,


pli: Manussanāgopi tattha pajjali.


pli: Ubhinnaṁ sajotibhūtānaṁ,


pli: Agyāgāraṁ ādittaṁ hoti sampajjalitaṁ sajotibhūtaṁ;


pli: Udicchare jaṭilā,


pli: “Abhirūpo vata bho mahāsamaṇo;


pli: Nāgena viheṭhiyatī”ti bhaṇanti.


pli: Atha tassā rattiyā accayena,


pli: Hatā nāgassa acciyo honti;


pli: Iddhimato pana ṭhitā,


pli: Anekavaṇṇā acciyo honti.


pli: Nīlā atha lohitikā,


pli: Mañjiṭṭhā pītakā phalikavaṇṇāyo;


pli: Aṅgīrasassa kāye,


pli: Pattamhi odahitvā,


pli: Ahināgaṁ brāhmaṇassa dassesi;


pli: “Ayaṁ te kassapa nāgo,


pli: Pariyādinno assa tejasā tejo”ti.


pli: Atha kho uruvelakassapo jaṭilo bhagavato iminā iddhipāṭihāriyena abhippasanno bhagavantaṁ etadavoca—


pli: “idheva, mahāsamaṇa, vihara, ahaṁ te dhuvabhattenā”ti.


pli: Paṭhamaṁ pāṭihāriyaṁ.


pli: Atha kho bhagavā uruvelakassapassa jaṭilassa assamassa avidūre aññatarasmiṁ vanasaṇḍe vihāsi.


pli: Atha kho cattāro mahārājāno abhikkantāya rattiyā abhikkantavaṇṇā kevalakappaṁ vanasaṇḍaṁ obhāsetvā yena bhagavā tenupasaṅkamiṁsu, upasaṅkamitvā bhagavantaṁ abhivādetvā catuddisā aṭṭhaṁsu seyyathāpi mahantā aggikkhandhā.


pli: Atha kho uruvelakassapo jaṭilo tassā rattiyā accayena yena bhagavā tenupasaṅkami, upasaṅkamitvā bhagavantaṁ etadavoca—


pli: “kālo, mahāsamaṇa, niṭṭhitaṁ bhattaṁ.


pli: Ke nu kho te, mahāsamaṇa, abhikkantāya rattiyā abhikkantavaṇṇā kevalakappaṁ vanasaṇḍaṁ obhāsetvā yena tvaṁ tenupasaṅkamiṁsu, upasaṅkamitvā taṁ abhivādetvā catuddisā aṭṭhaṁsu seyyathāpi mahantā aggikkhandhā”ti.


pli: “Ete kho, kassapa, cattāro mahārājāno yenāhaṁ tenupasaṅkamiṁsu dhammassavanāyā”ti.


pli: Atha kho uruvelakassapassa jaṭilassa etadahosi—


pli: “mahiddhiko kho mahāsamaṇo mahānubhāvo, yatra hi nāma cattāropi mahārājāno upasaṅkamissanti dhammassavanāya, na tveva ca kho arahā yathā ahan”ti.


pli: Atha kho bhagavā uruvelakassapassa jaṭilassa bhattaṁ bhuñjitvā tasmiṁyeva vanasaṇḍe vihāsi.


pli: Dutiyaṁ pāṭihāriyaṁ.


pli: Atha kho sakko devānamindo abhikkantāya rattiyā abhikkantavaṇṇo kevalakappaṁ vanasaṇḍaṁ obhāsetvā yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ aṭṭhāsi seyyathāpi mahāaggikkhandho, purimāhi vaṇṇanibhāhi abhikkantataro ca paṇītataro ca.


pli: Ko nu kho so, mahāsamaṇa, abhikkantāya rattiyā abhikkantavaṇṇo kevalakappaṁ vanasaṇḍaṁ obhāsetvā yena tvaṁ tenupasaṅkami, upasaṅkamitvā taṁ abhivādetvā ekamantaṁ aṭṭhāsi seyyathāpi mahāaggikkhandho, purimāhi vaṇṇanibhāhi abhikkantataro ca paṇītataro cā”ti?


pli: “Eso kho, kassapa, sakko devānamindo yenāhaṁ tenupasaṅkami dhammassavanāyā”ti.


pli: “mahiddhiko kho mahāsamaṇo mahānubhāvo, yatra hi nāma sakkopi devānamindo upasaṅkamissati dhammassavanāya, na tveva ca kho arahā yathā ahan”ti.


pli: Tatiyaṁ pāṭihāriyaṁ.


pli: Atha kho brahmā sahampati abhikkantāya rattiyā abhikkantavaṇṇo kevalakappaṁ vanasaṇḍaṁ obhāsetvā yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ aṭṭhāsi seyyathāpi mahāaggikkhandho, purimāhi vaṇṇanibhāhi abhikkantataro ca paṇītataro ca.


pli: “Eso kho, kassapa, brahmā sahampati yenāhaṁ tenupasaṅkami dhammassavanāyā”ti.


pli: “mahiddhiko kho mahāsamaṇo mahānubhāvo, yatra hi nāma brahmāpi sahampati upasaṅkamissati dhammassavanāya, na tveva ca kho arahā yathā ahan”ti.


pli: Catutthaṁ pāṭihāriyaṁ.